c: text/html

text:
E lei di enseñansa obligatorio BES ta stipulá ku un mucha ta obligá pa regularmente bai skol. E reglanan den e lei aki ta bálido pa muchanan entre 4 pa 18 aña i desde 1 di yanüari 2011 ta na vigor.
Den e lei tin tur e obligashonnan i reglanan relashoná ku e obligashonnan di mayornan i tutor manera:
Tur skol a risibí un manual en relashon ku e enseñansa básiko den kua tin entre otro asuntunan manera;
E lei ta drenta na vigor momentu ku un yu alkansá 4 aña i ta finalisá momentu ku e hasi 18 aña òf na final di aña eskolar kaminda e mucha haña su diploma VMBO, HAVO/VWO òf un diploma igual ku ta rekonosé dor di minister di enseñansa.
E kordinadó di enseñansa obligatorio di Entidat Públiko Boneiru ta por lo pronto ta (Vencent Pengel) te ku fin di mei (SEK, telefon 717 – 2211).
Aki por lesa e informashon kompletu relashoná ku enseñansa obligatorio.

robotstxt: allowed

filter: keep


text:
Si bo ta biba na Aruba y bo ta inscribi den e registro di poblacion (Censo) bo tin derecho riba AZV. Asina facil e ta, bon mira. Cu e derecho ta bin algun deber tambe. Aunke cu AZV ta un seguro obligatorio, bo tin cu inscribi personalmente na AZV pa haya un prueba di seguro, scohe un dokter di cas, botica y dentista. Si bo no ta inscribi na AZV e obligacion di paga prima ta keda.
Inscripcion
Pa inscribi na AZV bo mester trece un identificacion valido, manera un paspoort of cedula valido, y e prueba di inscripcion di Censo. E asina yama ‘papel di 5 florin’.
Bo por haci uzo di AZV for di e momento cu bo ta inscribi na oficina di AZV. Na cada bishita cerca un dunado di cuido bo mester presenta bo prueba di inscripcion di AZV, e asina yama ZorgPas.
Den caso cu bo ta naci na Aruba y di nacionalidad Hulandes, e documentonan menciona aki riba ta conta pa bo.
Personanan cu mester trece documentacion adicional
Si bo ta naci na Aruba y tin nacionalidad Hulandes, e documentonan menciona akiriba ta conta pa bo. Pues un identificacion valido y e prueba di inscripcion di Censo, pero den varios otro caso tin otro exigencianan cu nos lo splica aki bou:
Den caso cu bo ta na Aruba a base di un permiso bo mester trece tambe:
-
un documento pa demonstra cu bo tin estadia legal na Aruba por ehempel un permiso di estadia valido.
Den caso cu bo ta na Aruba a base di un contract cu Pais Aruba:
-
Bo mester trece tambe un Landsbesluit of un Verklaring of un Arbeidscontract (por ehempel un maestro of un huez).
Den caso cu bo ta un persona di nacionalidad Hulandes pero no a naci na Aruba y di cual un di bo mayornan si ta naci na Aruba cu nacionalidad Hulandes:
-
Bo mester presenta tambe bo acta di nacemento y identificacion valido di bo mayornan.
Den caso cu bo tin nacionalidad Hulandes y bo tabata biba na Aruba prome cu 1 di januari 1986:
-
Bo mester trece tambe bo Verklaring sedert ingeschreven (awg. 10,=) di Censo.
Den caso cu bo a naturalisa na Aruba:
-
Bo mester trece tambe e Koninklijk Besluit di naturalisacion.
Pa e inscripcion di menornan di edad bo mester trece, banda di e documentonan ya menciona y den caso cu ta aplicabel, tambe:
-
un prueba di identificacion valido di e mayor of voogd cu ta bin inscribi e mucha;
-
e prueba di identificacion di e tata den caso cu ta trata di un mama soltero y reconocemento di e tata cu tin nacionalidad Hulandes;
-
e prueba di voogdijschap den caso cu bo ta voogd di e mucha;
-
buki di casamento of acta di nacemento of e carchi di nacemento di hospital (carchi roos of blauw).
Obligacion pa entrega bo ZorgPas.
Na momento cu bo bay biba den exterior bo mester percura pa entrega bo ZorgPas bek na AZV ya cu AZV ta solamente valido na Aruba.
Ora bo presenta cerca AZV pa entrega bo ZorgPas bo mester trece:
-
bo uitschrijvingsbewijs di Censo;
-
bo ticket di biahe;
-
bo ZorgPas.
A base di e documentonan aki, AZV ta sera bo polisa segun e fecha menciona riba bo ticket di biahe. Tambe lo bo ricibi un carta di AZV cu ta declara cu bo tabata sigura contra gastonan medico na Aruba. E carta aki ta wordo pidi den algun pais pa bo comproba cu bo tabata sigura.
Ora AZV no ta aplicabel
Nos a splica ken tin derecho riba AZV y con bo por bin na remarca pa haci uzo di e derecho aki, pero tin un paar di exepcion tambe. Personanan cu no ta cay obligatoriamente bou di AZV. AZV no ta applicabel pa bo si:
-
abo y e miembronan di bo famia, siendo residente, ta exento di e participacion na e seguronan social, den virtud di acuerdonan internacional di cualnan Aruba ta forma parti;
-
abo y e miembronan di bo famia, siendo residente, tin un relacion di trabou, na otro lugar cu un persona huridico, estableci na otro lugar den Reino y tin un entrada di esey;
-
pa ley, bo a ser priva di bo libertad.
Por sosode cu bo ta registra den e Registro di Poblacion (Censo), pero bo tin un seguro medico caba den exterior. Den e caso ey bo por bini na consideracion pa un exencion di e AZV y consecuentemente di e cuota obligatorio si bo por demostra cu:
-
bo tin un seguro medico den exterior, cu un cobertura similar na esun di AZV y e seguro medico aki tin su base den un regulacion legal.


text:
DOW den un comunicado ta splica cu e area unda un conmocion a pasa envolviendo negoshantenan di kiosconan nobo na Welcome Plaza ‘semper tabata destina pa bira un area di recreacion’. E negoshantenan sinembargo no a haya ningun aviso cu lo bay cera e area aki.
Manera por lesa den nos edicion di ayera, tabatin un situacion tenso pa un rato na Welcome Plaza unda autonan sa parkeer pabou di e kiosconan. Nos a papia cu algun di e negoshantenan cu a expresa nan comprendemento pa tuma accion di cera e area cu lo wordo destina pa un area di recreacion, pero ta haya cu Departamento di Obra Publico (DOW) por a ‘aunke sea manda un carta’. E negoshantenan no a haya ningun aviso cu lo bay destina e area aki pa otro cos.
“Ultimo tempo a tuma nota cu mas y mas persona ta haciendo uzo di e area pabou di Welcome Plaza, unda cu e tram ta lora, como un espacio pa para auto’, Marlon Croes director di DOW a splica den un relato. Pa proteha e area aki di hopi fluho pisa di autonan cu por causa daño particularmente na e ‘tram baan’, a tuma e decision pa cera e area aki. Esaki considerando e inversionnan cu a wordo haci pa renoba e area unda turistanan di crucero ta haya prome impresion di nos isla. Pronto lo instala borchinan cu lo fungi como punto pa informa automobilistanan, segun sr. Croes a sigui splica.
E plannan traha ta encera cu den e circulo memey di e area unda e tram ta lora mester bin varios ‘solar trees’, formando asina un parke cu wifi y coriente, segun sr. Croes. ”E decision pa cera e area a bin despues cu a tuma nota di ekiponan pisa cu ta yega riba e tereno y pa no molestia e ‘tram baan’ mas. Tambe tin luznan chikito riba e tereno cu auto por trapa, ademas di e forma di parkeer auto cu ta sosodiendo na un forma desordena cu ta duna mahos bista den e area unda cu turistanan ta yega.”
E informacion aki ta cuadra tambe cu informacion cu polis a duna e negoshantenan, cu na varios ocasion polis mester a interveni pa move autonan cu tabata parkeer mucho cerca di e rails, asina impediendo e tram di por pasa.
Sinembargo keto bay e preocupacionnan di e negoshantenan di kiosco no ta wordo trata. Manera nos a publica ayera, hopi di e negoshantenan ta haya dificultad pa paga e huur halto di e kiosconan nobo pa via di benta di souvenir cu no ta bayendo mucho bon. Esaki mirando cu no mester a paga huur mientras tabata den e area temporario pabou di Arubus. Te na momentonan aki director di DOW no a reacciona riba e preocupacionnan di e integrantenan di e kiosconan.


text:
Kralendijk - Entidat Públiko Boneiru a duna enkargo pa drecha e siguiente posnan: Pos Bará di Karta, Pos di Kavula, Po’ Rincon i Pos di Fontein. Esaki ta bai sosodé den aprel i mei. Anteriormente nan a drecha Pos Flor di Cuba. Na e momentunan aki no por usa hopi pos pa motibu di mantenshon atrasá.
Nan ta kuminsá ku e posnan ku kunukeronan ta usa hopi i ku tin awa ku ta kontené tiki salu. Mas aleu a tene kuenta ku un bon repartishon riba Boneiru. Riba petishon di e kunukeronan a hasi e tankinan di awa di Pos di Fontein i Pos Bará di Karta mas grandi, pa asina semper tin sufisiente awa disponibel. E kunukeronan mester tene kuenta ku durante e reparashon den e próksimo lunanan temporalmente no por hasi uso di e kuater posnan aki.
Despues, kuminsando na luna di yüni, nos gobièrnu lokal ta bai drecha Pos di Mexico, Pos di Angola, Pos Shon Pinpina i Pos di Bentura.
Drechamentu di e posnan ta parti di e proyekto ‘Kombatimentu di eroshon i reparashon di naturalesa’. Dentro di e proyekto ta drecha tambe tur dam importante den besindario di Playa i Rincon. Banda di esei lo fortifiká e naturalesa rònt di e saliñanan i burakunan di greis
E direktorado Planifikashon i Desaroyo i BAAB NV ta ehekutá e proyekto ‘Kombatimentu di eroshon i reparashon di naturalesa’ riba enkargo di Entidat Públiko Boneiru. E finansiamentu ta bini for di e fondo di naturalesa di Reino.
Pa más informashon: https://www.facebook.com/NTBDN/


text:
HOOFDDORP – E team di baseball di Reino Hulandes ta keda invicto den e European Baseball Championship 2016 cu 8 victoria sigui despues di a gana Belgica cu score di 12-3 y asina ta keda invicto drentando final awe diadomingo contra e ekipo di Spanja. Randolph Oduber y Chadwick Tromp ta e hungadornan cu ta representando Aruba y ambos lo por mira accion den final pa e team di Reino Hulandes. Mientras cu Dwayne Kemp cu ta yiu homber di Adonis Kemp a celebra su di 100 wega official cu e ekipo di Reino Hulandes.
Awe pa 11or ora di Aruba y 5or ora di Hulanda, Team Kingdom lo enfrenta Spanja den e gran final pa mira ken ta bira Campeon Europeo 2016.
Nos di Sports Zone Aruba ta desea Team Kingdom tur clase di exito!


text:
Promoshon pa bo empresa ta un mester awendia, promoshon pa bo empresa no nesesariamente mester ta un dineral. Einan nos ta kai aden pa yudabo traha bo promoshon ku no nesesariamente mester bai televishon pero si por hasi uzo den media konsistente esta facebook, youtube, página wèp òf kualke otro media.
Laga nos yudabo traha bo promoshon, esei ta pone ku bo empresa lo generá mas entrada y ku mas entrada bo por produsí mas pa bo empresa, mas kliente i un mihó Kòrsou.
Nos paketenan di promoshon ta kuminsá for di nafl.550. Bo mes promoshon ku bo por pasa unda ku bo ke na kua media ku bo ke, i no lubidá nos ta traha propaganda pa radio tambe.
Bishitá nos página wèp http://www.LREMedia.com pa mas informashon.
Òf yama nos libramente na Tel: 510-1054 ku bo idea y nos lo hasi esaki posibel, den par di dia.


text:
Diabierna 13 februari desde 12:00 pm SVb ta cera pa publico
Banco di Seguro Social Aruba SVb ta anuncia cu en conexion cu actividadnan interno, tur su oficinanan lo ta cera pa publico riba diabierna 13 februari 2015 desde 12:00 pm.
Desde 12:00 pm notificacion di AO no ta posibel. Tur notificacion di AO despues di 12:00 pm lo wordo tuma e siguiente dia riba diasabra 14 di februari entre 7:00 am y 11:00 am na 527-2782.
E ceramento no lo afecta e sistema di Webportaal di SVb.
Nos ta ofrece nos disculpa pa e inconveniencia aki.
ir. Edwin M. Jacobs
Director


text:
Kralendijk - E Departamentu di Salubridat Públiko di e Direktorado di Komunidat i Kuido ta hopi kontentu i satisfecho di mira kon e proyektonan den kuadro di Skol Salú/Hóben Sa Bo Peso Adekuá mas i mas ta keda kargá i integrá den lèsnan na e skolnan pa enseñansa básiko i tambe na SGB (Komunidat di Skol Boneriano).
E Departamentu di Salubridat Públiko t’ei pa den kuadro di integrashon di salubridat den enseñansa traha huntu ku e skolnan na promoshon di un estilo di bida salú, pero tambe na ampliashon di kompetensia serka nos muchanan i hóbennan. E Departamentu di Salubridat Públiko ta traha huntu ku skolnan básiko i SGB den kuadro di promoshon di salú pa stimulá un estilo di bida salú serka muchanan, hóbennan i nan mayornan.
E programanan menshoná ta Skol Salú i Seif i JOGG (Hóben Sa Bo Peso Adekuá). Skol Salú ta enserá 8 área di atenshon dirigí riba promoshon di salú dentro di skolnan i alabes partisipashon di mayor i bario. JOGG ta kubri 2 área di atenshon di Skol Salú, esta nutrishon i moveshon.
Na SGB for di aña pasá e diferente unidatnan a okupá nan mes ku implementashon di proyektonan di Skol Salú i JOGG. E unidat ‘Speciale Leerplaatsen’ a ehekutá e proyekto Biba Salú i finalisá esaki ku presentashon di e tema menshoná den parada di karnaval di tiner den luna di febrüari último. MBO tambe a dediká atenshon na biba salú durante e parada di tiner. Pa hasi esaki nan a usa e figuranan ‘Awasitu i Awasita’ pa pone énfasis riba e importansia di bebe awa. E “onderbouw” di e unidat Liseo Boneriano , MAVO/HAVO/VWO, durante e último lunanan (for di òktober aña pasá) a ehekutá e proyekto BMI (body mass index ) i tambe e proyekto awa. Nan a finalisá e proyektonan aki riba djaweps 9 di mart ku presentashonnan di e alumno i alumnanan pa nan mayornan i interesadonan den lokalnan riba e tereno di ‘onderbouw’. Nan a hasi uso di 10 lokal i den kada lokal tabatin 4 òf mas grupo di alumno i alumna ku a representá e ‘onderbouw’ di MAVO/HAVO i VWO ku diferente pasaboka salú, kuminda kompleto i ko’i bebe i ‘toetje’ salú. Pues mas ku 40 grupo di alumno i alumna na un manera hopi entusiasmá i den un esfera ameno a presentá e produktonan ku nan mes a traha. Na un manera hopi kreativo nan a kombertí e materia di lès den un diversidat di produktonan salú. Hopi mayor orguyoso a bishitá e aktividat aki.
Huntu ku e departamentu di Salubridat Públiko di Entidat Públiko Boneiru, SGB por wak bèk riba un implementashon eksitoso di e programanan riba tereno di Skol Salú i JOGG pa e aña eskolar aki. E meta ta pa sigui implementá e programanan menshoná riba un base kontinuo, adaptá na e programa di skol, na skolnan básiko i SGB pa asina sigui traha na promoshon di un estilo di bida salú serka nos muchanan i hóbennan. Tabatin diferente momentu di konsulta ku maneho i direktiva di e skolnan pa enseñansa básiko i SGB pa den kuadro di durabilidat yega na palabrashonnan definitivo den akuerdonan pa sòru pa kontinuidat di e programanan di salú na skol.
Entidat Públiko Boneiru ta felisitá e alumno i alumnanan talentoso di e diferente unidatnan di SGB ku a demonstrá kon na un manera hopi kreativo nan por anda ku nan materia di lès. Un palabra di gradisimentu ta bai tambe pa e tim di maneho di SGB, e lidernan di tim i e dosentenan ku a hinka nan skouder bou di e proyekto aki.
GEZONDHEIDSBEVORDERING OP DE SGB IN DE VORM VAN GEZONDE SCHOOL/JOGG
Kralendijk - De Afdeling Publieke Gezondheid van de Directie Samenleving & Zorg is erg blij en tevreden om te zien hoe de projecten in het kader van Gezonde School/JOGG ( Jongeren op Gezond Gewicht) steeds meer worden gedragen en opgenomen in de lessen bij de scholen voor primair onderwijs en ook de SGB ( Scholengemeenschap Bonaire).
De Afdeling Publieke Gezondheid is er om met de integratie van gezondheid binnen het onderwijs samen met de scholen te werken aan de bevordering van een gezonde leefstijl maar ook aan de verbreding van competenties bij onze kinderen en jongeren. De Afdeling Publieke Gezondheid werkt in het kader van gezondheidsbevordering samen met de scholen van de primair onderwijs en de SGB aan programma’s om een gezonde leefstijl te stimuleren bij kinderen en jongeren en hun ouders.
Genoemde progamma’s zijn de Gezonde en Veilige School en JOGG.
De gezonde school omvat 8 aandachtsgebieden gericht op het bevorderen van gezondheid binnen de scholen en ook ouder- en wijkparticipatie. De JOGG omvat 2 aandachtsgebieden van de gezonde school, namelijk voeding en beweging.
Bij de SGB zijn verschillende afdelingen vanaf oktober vorig jaar bezig geweest met de implementatie van projecten van Gezonde School en JOGG.
De afdeling Speciale Leerplaatsen heeft het project gezond leven uitgevoerd en deze afgesloten door genoemd thema te presenteren in de carnavalsoptocht voor tieners afgelopen februari.
De MBO heeft bij de carnavalsoptocht voor tieners ook aandacht besteed aan gezond leven.
Zij hebben hiervoor de waterfiguurtjes “Awasitu en Awasita” gebruikt om de nadruk te leggen op het belang van het drinken van water.
De onderbouw van de afdeling Lyseo Boneriano, MAVO/HAVO/VWO, heeft gedurende de afgelopen maanden (vanaf oktober vorig jaar) het project BMI en water uitgevoerd. Dit project is op donderdag 9 maart afgerond met presentaties van de leerlingen aan ouders en geïnteresseerden in klaslokalen op het terrein van de onderbouw.
Er werd gebruik gemaakt van 10 klaslokalen, met in elk klaslokaal 4 of meer groepen leerlingen die de onderbouw van MAVO/HAVO en VWO vertegenwoordigden met diverse gezonde hapjes, complete maaltijden, gezonde drankjes en toetjes. Dus meer dan 40 groepen leerlingen hebben op een heel enthousiaste wijze en in een gezellige sfeer hun eigen gemaakte producten gepresenteerd. De leerlingen hebben op een heel creatieve wijze de lesstof vertaald in een diversiteit van gezonde producten.
Deze activiteit werd druk bezocht door trotse ouders.
De SGB kan samen met de Afdeling Publieke Gezondheid van het OLB terugkijken op een succesvolle implementatie van de programma’s op het gebied van Gezonde School en JOGG voor dit schooljaar.
Het doel is om genoemde programma’s op een continue basis aangepast aan de schoolprogramma’s te blijven implementeren op de scholen voor primair onderwijs en de SGB om zodoende te blijven werken aan de promotie van een gezonde leefstijl bij onze kinderen en jongeren.
Er zijn verschillende overlegmomenten geweest met de directie en besturen van de scholen voor primair onderwijs en de SGB om in het kader van duurzaamheid te komen tot definitieve afspraken opgenomen in convenanten om te zorgen voor continuïteit van de gezondheidsprogramma’s op de scholen.
Het Openbaar Lichaam Bonaire feliciteert de talentvolle leerlingen van de verschillende afdelingen van de SGB die hebben laten zien hoe ze op een heel creatieve wijze kunnen omgaan met hun leerstof. Een woord van dank gaat ook naar de directie van SGB, de teamleiders en de docenten die hun schouders onder dit project hebben gezet.


text:
Ya promé ku Karnaval m’a topa ku Lucien Elisa (portrèt), presidente i fundadó di e grupo di karnaval: Dushi Aventura. Nos a palabrá pa topa den nan tayer bunita (nan Sede) den Amerikanenkamp unda e último preparashonnan pa e Marcha 2016 tabata tuma lugá. Den su bida diario e ta kontroladó di tráfiko aereo, pero su pashon ta karnaval! Esaki tambe ta bisto durante nos kòmbersashon, entusiasmá i ku un briyo den su wowonan el a konta tokante su ‘’pashon imenso” Dushi Aventura. Tabata nèt dos siman promé ku Gran Marcha, pero strès na e Sede no tabata niun kuestion. E karosanan mester a wòrdu konstruí ainda, pero tur e trahenan i e kosnan rondó di e trahe tabata kla. Manera Lucien mes ta bisa:”Nos ta kuminsá tempran, nos ta sigui nos planifikashon i mayoria di biaha nos ta kla un siman promé ku e Marcha!” Mi ta haña esaki tòg basta úniko, m’a tira un bista rápido rondo di mi i m’a ripará ku tin hopi trabou, hopi trabou mes, trabou fantástiko!
Pero laga mi kuminsá na introdusí bo e grupo di karnaval hóben aki. Dushi Aventura ta eksistí e aña aki 5 aña, nan a kuminsá den 2012 ku 35 partisipante i ta kuminsá e aña akí ku 102 (!) karnavalista. Bo ta topa Dushi Aventura den e Marcha komo un grupo ku ta resaltá, original i ku un aparensia kreativo, pasó nan ta realmente un grupo kompetetivo. E elaborashon di e tema kada aña ta te den detaye hasí i nan ta kai tambe regularmente den premio. E temanan te ku awor tabata: 2012 “Calalelies”. 2013 “Adelnan” 2014 ‘’Karikatura” 2015 “Duna Ceasar loke ta di Ceasar’’ (portèt) of duna mérito na esun ku ta meresé. (potrèt)
Mi a haña tambe un bunita bista di e tema di e aña akí:’’E tesoronan di Nilo”. I bon mirá esei tabata mas ku obvio, nos a hiba nos kòmbersashon literalmente meimei di e tantísimo piesanan di trahe fantásiko ku tabata kla i kologá pa e Marcha. E tema egipsio tabata lusi, Cleopatra, Wowo di Horus, Anubis, Farao den kombinashonnan di kolónan kla ku un base di oro, ku hopi detaye lombrá. Tambe mi tabatin mag di tira un bistaso korto den e depósito di e headpeace i piesanan di man, tabata parse ku bo a kana drenta den e kamber di tesoro di Toetanchamon. No tabata pèrmití pa saka potrèt ainda, un grupo kompetitivo mester laga tur kos sekreto te dia di Marcha.
Kada aña Lucien i su grupo mester kuminsá na tempu. Mas o ménos kuminsamentu di jüni (e aña promé ku e fecha di karnaval) e pinturanan ku tur detaye di e tema ta kla. E pinturanan ta di Albertico Sambo (Tico). Despues esakinan ta wòrdu elaborá pa diseñadónan i artistanan konosí. Kada detaye, kada stenchi chikitu, kada gleter riba e piesanan i trahe ta obra di man! Respèt!
Mientras tantu nos a mira Dushi Aventura briya den oro manera tesoronan di Nilo. Dèftu manera e egipsionan di oro; ku artefaktonan di man enorme i un karosa grandi ku Farao i Cleopatra saludando, nan tabata e último grupo di e Marcha 2016, bale la pena i un klousura fenomenal! Ayera mi a bai bishitá Lucien un ratu na e Sede, pa e konta su eksperensha di e Karnaval ku a pasa. E tabata ainda entusiasmá. E mesun briyo den su wowonan a aparesé atrobe, segun mi den su kabes ya e ta pensando kaba pa otro aña. J E ta satisfecho! Satisfecho, pasó tur hende i e públiko a laga sa kon bunita nan tabata! Satisfecho, pasó e éksito ta di e grupo, loke e públiko grandi ta haña di Dushi Aventura!
Finalmente mi ke gradisí imensamente Lucien i tur hende di Dushi Aventura ku a pèrmití mi eksperenshá e fiesta di húbelo di 5 aña. E ambiente, e gezelligheid i e resepshon amabel tabata supertòf! Masha danki!
Riba e página bo por mira un kolekshon di potrèt di Dushi Aventura 2016 by Corine Fotografie KLEK AKI.
Photocredits HRLM&TS Photography


text:
Fundashon FORMA tambe a partisipá na BONDOET
Riba djabièrnè 15 di mart 2013 fundashon FORMA a partisipá na e akshon di limpiesa ‘Beach Clean Up’ na Williamstoren, bou di guia di e organisashon STINAPA. Esaki den kuadro di e aktividat di boluntario BONDOET organisá pa Plataforma NGO.
Un biaha mas FORMA a skohe pa embolbí nos studiantenan, kursista i personal kompletu pa mustra nan riba e importansia di hasi trabounan boluntario. Asina nan tambe ta bira mas konsiente pa hasi esaki i yuda nan komunidat.
E aña aki FORMA a bai ku un total di 96 partisipante; e personal kompletu huntu ku e studiante i kursistanan. Manera semper FORMA ta adaptá e tipo di aktividatnan aki i mara esaki na un meta di estudio, kual ta un punto di importansia durante desaroyo di kada un dje hóbennan aki. Durante e siman kada klas a haña preparashon serka nan dosente, kaminda ta mustra nan riba kompetensianan ku nan ta bai desaroyá i pa despues nan traha un relato di evaluashon pa e akshon aki.
Tambe a mara un kompetensia leuk entre kada grupo, pa saka e ganador ku entregá mas saku di shushi na final. E grupo ganador a entregá un total di 21 saku grandi, bon yená. Na di dos lugá tabatin un kantidat di 20 saku i di tres lugá un totalidat di 17 saku di shushi. E tres gruponan a risibí un premio chikitu komo estímulo i apresio pa nan esfuerso.
Tabata un dia hopi eksitoso. FORMA ta hopi satisfecho i orguyoso ku e logro aki. Asina FORMA tambe a kontribuí i yuda tene nos dushi isla limpi i bunita. Fundashon FORMA ta a gradesí Plataforma NGO pa e oportunidat, di por a partisipá e aña aki tambe na e aktividat di BONDOET.


text:
Pelotero Jorge Vrolijk a bira leader den averahe cu 629 den su Liga Serie A2 na Italia.
Macerata Angels e ekipo den cual e pelotero recien incorpora Jorge Vrolijk ta milita sin duda ta super contento cu e hoben pelotero local. Diasabra Jorge a bati di 6 – 5 y aki ta drecha su averahe di bateo na 629. Si nos wak e Top 10 den stats den su liga Jorge su nomber ta aparece varios caminda manera Hits, Stolen Base, Slugging pct, On base pct, Runs batted in, Total bases, Doubles
Mester bisa cu e prestacion di Jorge Vrolijk caminda lo habri pa varios pelotero di Aruba. Ya caba interes a cuminsa bini di diferente otro ekipo pa wak kiko tur Aruba tin di ofrece. Den corto tempo Jorge lo ta bishitando un showcase na Republica Checo.
Pabien Jorge Vrolijk sigui saca cara di nos dushi isla 🇦🇼


text:
Sasaki – Diaranson marduga durante cu un road service tawata atende e Mustang cu a subi rotonde Sasaki, nan a scucha un zonido basta duro.
Mes ora esnan den e van di roadservice a sali pa mira kiko a pasa.
Pa nan sorpresa nan a mira un auto cu tambe a subi e rotonde.
E momento ey, ainda e Mustang tawata eynan.
Un Suzuki Jimmy, cu durante maniobra a bay di banda, y a keda benta ariba banda di e chauffeur.
Loke ta e chauffeur, esaki tawata keha di basta dolor na su schouder.
Loke a sosode tawata cu, e chauffeur di e Suzuki Jimmy tampoco lo a pone atencion cu e tawata yegando e rotonde.
Segun nos tin entendi iluminacion y tambe indicacion, ta hungando un rol grandi na e punto aki.
Pa e no dal contra e Mustang, e cabayero a maniobra pero lamentablemente tambe a accidenta cu su auto.
Ambulance a wordo pidi, pero na yegada e cabayero no tawata desea nan asistencia.


text:
CTB a lansa kampaña di konsientisashon ku enfoke riba hóben
...Dushi Hende t’ Ami; Mi ta ON!...
WILLEMSTAD- 6 di yüni 2016 –Dushi Hende t’ Ami; Mi ta ON! Esaki ta nòmber di e kampaña di konsientisashon dirigí spesialmente riba hóbennan entre 12 i 19 aña. Durante di un evento festivo a presentá e kampaña na invitadonan spesial i prensa. E kampaña di konsientisashon aki ta finansiá pa Reda Sosial, ku fondo di Gobièrnu di Kòrsou. Ofisina di Turismo di Kòrsou (CTB) tambe ta kontribuí finansieramente den e proyekto aki i huntu ku Fundashon Nos Kousa ta enkargá ku ehekushon di e proyekto. Minister enkargá ku Desaroyo Ekonómiko, sr. Eugene Rhuggenaath, Minister enkargá ku Enseñansa, Siensia, Kultura i Deporte, sra. Irene Dick den kompania di algun hóben a duna inisio ofisial na e kampaña Dushi Hende t’ Ami; Mi ta ON!
Durante di e evento festivo a lansa tambe e logo di e kampaña. E logo ta konsistí di e kurason di ‘Dushi Hende’ ku kolonan kolorido huntu ku e teksto ‘t’ Ami; Mi ta ON!’. E teksto ta para pa un hóben ku ta biba e 6 balornan di ‘Dushi Hende’ esta un hóben; servisial, íntegro, hospitalario, responsabel, honesto i ta orguyoso di por demostrá ku e ta un ‘Dushi Hende’ unda ku e yega. E kampaña di konsientisashon ta dirigí riba alsa e nivel di konsiensia bou di nos hóbennan riba e balor di turismo, stimulá mas edukashon relashoná ku tópikonan di turismo i stimulá hóbennan pa skohe despues pa un trabou den sektor di turismo.
E kampaña total ta konsistí di 6 proyekto tur dirigí pa alsa e nivel di konsiensia bou di e grupo di enfoke. E dos promé proyektonan ku ta bai start ta primeramente un kompetensia di potrèt ku lo keda kondusí riba medionan sosial i ta dirigí riba e grupo di enfoke di e proyekto. E proyekto aki ta kore di 13 di yüni próksimo pa 11 di yüli 2016. E hóben por partisipá individual òf den grupo sakando un potrèt ku ta deskribí for di su òf nan punto di bista kiko ta turismo. Komo parti di e proyekto lo rifa diferente premio atraktivo. E di dos proyekto kual lo konosé su kulminashon dia 25 di yüni próksimo ta un konferensia dirigí riba tópikonan di turismo pa hóbennan di scouting i padvinderij. Komo preparashon pa e konferensia e hóbennan di scouting i padvinderij ta asistiendo durante un periodo di 4 siman na seshonnan di informashon pa asina ta bon ekipá pa e konferensia. E konferensia lo trata diferente tópiko, entre otro: ekonomia i trabou den sektor di turismo.
Den e próksimo lunanan lo sigui diferente proyekto atraktivo mas pa nos hóbennan. Pa mas informashon relashoná ku e kampaña por subi e página di facebook: Dushi Hende. Ban sigui plama e mensahe: Dushi Hende t’ Ami; Mi ta ON!


text:
Músika ta un faktor importante mará dentro di e kultura lokal di Boneiru. E músika lokal tin kantidat di influensia djafó ku a enrikesé ainda mas. Generalmente por konkluí ku e músika baliabel boneriano ta di orígen afrokaribense i ta demostrá similaridat ku esun di e área den besindario. Di un influensia hulandes no por a papia.
Pa e bailenan popular típiko tabata hasi uso di instrumentonan manera tambú, bastèl, benta, agan, kachu, chapi, wiri, maraka i kaha di òrgel. E instrumentonan primitivo ku katibunan tabata usa, tabata karkó, tambú, bastèl, benta, kachu i agan, triangel, wiri, bamba (na Boneiru) i chapi.
Bonerianonan ta mustra simplemente di ta riku si ta trata di trahamentu di instrumentonan musikal, popular den barí i tambú. Esaki ta konsistí di un silinder chikitu ku un kueru di kabritu di span riba dje. Den e kantikanan ta zona e tradishon meskos tambe e amor di e boneriano pa su isla i naturalesa.
Bastèl ta un instrumento di reperkushon ku ta konsistí di un tobo yená tres kuart ku awa i un mitar kalbas (crescentia cujete) ku ta keda drif ku su parti hòl riba e awa. Ta toka bastèl ku tòp di e dedenan di kua ta toka riba e kantu bòl di e kalbas.
Beku ta instrumento musikal trahá di stèngel hòl di palu di maishi di un largura di 40 pa 50 centimeter i 2 centimeter diki. Na mas òf ménos 3 centimeter di kada un buraku, sinembargo riba un liña ku ta formá dor di dos buraku, dor di e largura di e stèngel ta kòrta un lenga, dor di kua ta supla i hala. Ta haña e diferensia di e altura di tono dor di sera i habri e burakunan ku dùim.
Un instrumento musikal konsistiendo di un taki doblá di kohara (cordia alba), òf un otro tipo di palu tai, riba kua ta span e fibra di un blachi di koko. Ta pone e lepnan habrí na un di e puntanan di e bog pa asina e kavidat di boka por sirbi pa resonadó. Pa por saka tono ta pone e fibra den moveshon dor di un pida palu, manigueta, serka di e boka. Ta kambia e altura di tono dor di hasi e kavidat di boka mas haltu òf chikitu. Esaki ta sosodé ku moveshon di e lenga. Ta kambia e tenshon di e fibra dor di primi ku un pida metal òf ku e parti patras di un kuchú riba dje.
Un instrumento musikal ku ta konsistí di dos pida bambu hòl, yamá kaña brabu. Ta haña e stèngel di e bambu riba kosta na Boneiru i Kòrsou. For di e stèngelnan aki, ku un kòrtá di mas òf ménos 7 pa 8 centimeter, ta kòrta dos pida di largura no igual, 60 i 70 centimeter. Ku eksepshon di e skòt abou ta bora tur e otro skòtnan. Ta kòrta e parti abou di e bamba ku ta bira 10 centimeter bou di e skòt ku no ta borá. Ta toka bamba rítmikamente dor di bati’é duru abou.
Instrumento di aire trahá di kachó di baka, mas òf ménos 35 centimeter largu. Ta kòrta e punta di e kachu 6 òf 8 milimeter dor di kua ta forma un buraku ku dede por drenta. Riba un distansia di un terser parti di e kachu, midí for di e punto, ta bora un otro buraku di mas òf ménos 2 centimeter na e parti bòl di e kachu dor di kua por supla ku boka. Ta toka e instrumento aki ku mesun tékniko di blas di un trompèt, miéntras ta kambia e altura di tono ku moveshon di dede na e parti habrí i ku sea e dede ta sera òf habri e buraku di e kachu.
Un instrumento trahá di un pida heru, koper òf stal, ku ta dobla den su largura te na un silinder kompleto òf mitar. Duars riba e silinder, den su largura kompleto, ta veilu skrefnan riba kua durante tokamentu ta pasa un staf di heru fini pa asina saka ritmo.
Karkó (Strombus gigas) ta e bestia di kokolishi di mas grandi na Boneiru. Tabata usa kaska di karkó ántes hopi komo instrumento di aire pa tur tipo di okashon, miéntras piskadónan na momentu di kaida di bientu tabata supla e kaska di karkó pa lanta e spiritunan for di soño.


text:
Den un epoca cu e corantnan no tin suficiente espacio pa raporta e ladronicia, atraco, kiebro cu robo y otro bagamunderianan cu ta sosode riba nos Isla, mi ta contento di comparti e storia bunita aki di decencia y honrades y mi ta pidi tur cu lesa esaki pa comparti’e cu boso amigonan.
Dialuna mainta mi a bishita e ATM di CMB na stadion Guillermo Prospero Trinidad y purba saca algun florin. Despues cu m’a haci tur loke e machine tabata manda mi haci, e placa no a sali. M’a warda y warda, pero nada. Pa colmo awacero a cuminsa fingi mientra cu e solo tabata cay riba e aparato. For di den mi auto mi no por a mira si tabata tin algun mensahe. Mi a conclui cu e machine no tabata funciona bon y mi a laga e lugar pa e siguiente cliente. Pero mes ora mi a corda cu algun tempo pasa un ATM, tambe di CMB, pero na un otro sitio, a traga e placa pasobra mi no a gar’e mes ora. Mi a dicidi di dal un rond y bolbe pa e ATM, pero cu idea di sali for di e auto pa mi por mira miho. Si mi pidi mi balans mi lo sa si e transaccion a tuma luga y e ATM a bolbe traga mi placa.
N’e momento cu mi a yega bek y para mi auto den fila pa mi warda mi turno, un dama cu ami no tabata conoce a bati na mi bentana di auto. “Sr. Harms”, el a bisa mi “bo a laga esaki den e ATM awor ey”. Cu “esaki” Gerdie Koolman tabata kier men 10 papel di shen florin.
Gerdie Koolman tabata e cliente cu a uza e ATM despues cu ami a uz’e. Ora cu el a mira e biyechinan ta colga di e ATM el a gara nan y sigui mi te ora cu el a haya e chens di entrega e placa n’ami. Esaki ta un acto di decencia y honrades cu mester haya tur publicidad posibel. Gerdie no kier a tende di un recompensa. Please contacta mi, Gerdie, pasobra mi kier por lo menos regala bo copia di mi bukinan.
Gerdie Koolman, bo a mustra cu honrades na Aruba no ta morto.
Sin cu ami a bis’e ta na cua ATM e incidente a tuma luga, un amigo a remarca: “Sigur esaki a sosode cu e ATM na stadion! E machine ey tin masha mal reputacion di ta sumamente slow pa saca e placa.” Mi ta suplica CMB laga revisa e aparato pa determina pakico e ta asina slow. Tambe mi ta suplica CMB laga pone un afdak pa protega e ATM y e clientenan di awacero.


text:
E Comision Europeo ta bati alarma pa e creciente aversion di mayornan pa vacuna nan yiunan of nan mes. E salud publico ta core peliger door cu paisnan Europeo no ta cumpli cu e grado di vacunacion contra di malesanan manera bruela, difteria, tosamento ferino y tetanus.
‘Programanan di vacunacion nacional ta bira mas zwak cada dia’, segun e Comision a declara durante un presentacion di un serie di proposicion cu lo mester trece cambio den esaki. Un accion na nivel Europeo ta necesario ya cu e ‘debilidad di un pais den vacunacion, ta trece e salud y siguridad di tur ciudadano Europeo na peliger’.
E comision ta mustra ariba un ‘regreso dramatico’ di sarampi den Union Europeo. Na 2017, tabata tin mas di 14 mil caso, tres biaha mas hopi cu na 2016. Den e ultimo dos añanan, 15 persona a muri door di sarampi. Cu e malesa aki ta lanta cabes un biaha mas, ta debi na e grado abao di vacunacion. Meta di Organisacion Mundial di Salud (WHO) ta pa por lo menos 95% di e ciudadano mester ta vacuna contra di sarampi, pero e meta aki ya casi no ta wordo cumpli cun’e den mayoria pais.
Difteria tambe (dos morto na 2016/017), tetanus y sarampi ta lantando cabes. Pa e malesanan aki tambe ta conta cu e grado di vacunacion di 95% no ta wordo cumpli cun’e. E lucha pa vacuna por lo menos 75% di e mayornan contra di griep, tambe a fracasa.
‘Aversion na vacunacion ta un preocupacion alarmante’, segun e comision. Esaki tabata un tema importante durante e reciente eleccionnan teni na Italia.
Pa kita tur duda for di e ciudadano tocante vacuna, e comision ta evalua pa lanta un ‘Coalicion pro Vacunacion’, segun informenan confidencial. Esaki plataforma aki lo mester brinda e balansa entre mito y realidad contra di e activistanan contra di vacunacion. Esakinan ta trece solamente duda den e efectividad di e vacuna, pero tambe ta plama noticianan falso tocante supuesto efectonan secundario.
‘Conceptonan eroneo tocante vacunacion a cambia e focus di e beneficio di vacuna na e desconfiansa di ciencia y e miedo na posibel efectonan secundario’, e comision a bisa den su informe preliminar. Un website accesibel pa tur hende cu ta contene bon informacion tocante vacuna lo mester keda cla pa otro aña. E ciudadano mester tene cuenta cu si cada biaha, menos ta e personanan cu ta wordo vacuna, e posibilidad di un brote cu consecuencianan grave lo aumenta.
E comision lo desea tambe un intercambio mas grandi di informacion entre e estadonan miembro tocante e aversion di vacunacion, cu ta varia segun e pais y e vacuna. Dokternan tambe mester ta miho prepara ya cu nan ta e prome punto di contacto pa ciudadanonan cu ta duda. Pa 2020, tur pais miembro di Union Europeo lo mester cumpli cu’n cobertura di 95% di sarampi. Na Hulanda, e cobertura di vacunacion contra malesanan manera sarampi ta halto compara cu hopi otro paisnan, pero asina mes e no ta cumpli cu e standard.
E comision ta propone tambe e introduccion di un carchi di vacunacion Europeo. E foyetonan di vacunacion (nacional) actual hopi biaha ta redacta den un solo idioma, pa cual muchanan no ta wordo vacuna adecuadamente, ora cu nan bay un otro pais Europeo debi bareranan di idioma y otro orarionan di vacunacion. E comision kier tambe pa e estadonan miembro duna mas atencion na adultonan awo cu mas persona no vacuna ta drentando Union Europeo debi na e aumento di migracion.
Un escasez cada biaha mas grandi di vacuna ta otro problema, cu, segun e comision, ta rekeri di un enfoke Euroepo. Paisnan manera Italia, Spaña, Grecia, Portugal, Rumania y Bulgaria ta sufri regularmente di un falta di bon vacuna. E comision ta propone pa nan ricibi yudansa for di estadonan miembro cu tin vacuna di mas. Ademas, e comision ta recomenda pa estadonan miembro intensifica su cooperacion di e calidad di vacuna.
Pa un grupo di mayornan e vacunacion di nan yiunan no ta algo automatico. Den nan parecer echonan cientifico ta hunga un rol subordinador.
Un programa di actualisacion pa dokternan di mucha y 2 miyon euro extra pa un conversacion mas amplio cu e mayornan. Cu esaki e Rijksinstituut voor Gezondheid en Milieu (RIVM) kier kita tur duda tocante vacunacion. RIVM ta señala un cantidad creciente di mayornan cu ta haci pregunta pa asina dicidi si nan ta laga nan yiunan participa den e programa di vacunacion di Reino.
Fuente: VOLKSKRANT


text:
Manera a wordu bisá kaba, ku pa bo bin na remarke pa studiefinanaciering, bo mester ta un studiante. I pa aplika pa studifinanciering, ta tene na kuenta tambe ku e entrada di bo mayor(nan). Mas entrada nan tin, menos ta e studiefinanciering ku bo por risibi. Menos e entrada di bo mayor(nan), mas bo por risibi di studiefinanciering.
Tambe na momentu ku bo aplika pa studiefinanaciering, ta tene na kuenta tambe si ta un mbo, hbo of universidat bo ta bai sigui. Dor ku esaki tambe por determina kuantu ta e kantidat di studiefinanciering ku bo por haña.
Pa studiantenan ku tin yu, e reglanan por ta diferente, si bo ta un mayor soltera(o) òf ku un partner. Tira un bista riba e website di DUO pa mas informashon.
Pa mas informashon i pa aplika pa studiefinanciering, bishita e website di Duo.nl.


text:
E real di koló kòrá i di oro nan ta kosnan ku ta bai na logra serka casino.uk.com
- i di malesa ta loke ku bo ta retirá manera! Play with £5 free on sign-up today!
No solamente ta nan koló briyante i atraktivo, awor e ta ta e diseño di e liña di reino reuní sino asina. Tur loke bo mira e tin espasio pafó ta bon i fásil di bela. Esaki ta hasi na casino.uk.com un sentro ideal pa e nobo jugadores solamente kaba ta haña nan pia den e industria. Si bo ta gusta di e kosnan den e bida pa bira simpel; then this will be perfect for you...even if you aren’t new to online casinos
!
Si e aparensia di e sitio, no ta inmediato volle di kabes, ei nos ta seif ku e bon den lugá na. Derecho di haya en bai, bo por haya riba Di 500 € reserva
, kla ta bon bini pa nobo jugadores paquete! This is one of the highest UK online casino bonuses you’ll find which is certainly no small feat
. Bonanza Mega Ways Slots is a chart-topper
- play this cool game online
!
CASINO UK.com Live Casino DEPOSIT BONUS
E bon pa nobo jugadores na casino.uk.com ta riba e forma di un 100% matching SMS credit deposit bonus.
Di frontera na e presentashon ta £500, sinembargo, si bo ta deseá ku bo por hasi pa tantu bou komo £10! Nos Liña i e jugadores di Sino Movies gusta masha hopi e bon den partikular, because it's designed to appeal to all types of pockets
. Ta boso ta hasi e bon di sino den liña, inkluso mihó, maske, ta hasi pa ku e ta dividí den tres parti. Esaki ta nifiká ku ta inclui si bo kier tuma maximo di planificacion, bo no tin ku a pone tur e placa di un biaha. Otro, si bo ta un nobo lugar; esaki ta nifiká ku bo por hasi un reserva chikitu di tres biaha i a haya un nobo bon pa kada un! Ora nan di mas arcos OC nina sino bou di bon bini; Casino.UK.com ta kubrí!
Mihó Móvil di reino reuní Ranuras Lugá & Wega Di Sino Den Liña
One of the biggest things worth talking about at casino.uk.com is our Online and Mobile Casino games collection
. Starburst
, Cleopatra and
, as well as new favourites like BingoBillions Kanuri
Un biaha mas, esaki ta tin demostrá cuido di nos jugadores kla presentashon di nada ma un kore di tesoro di mihó titulo di wega! Independiente di si ta den Liña di Mesa di Wega di Sino manera e Rueda & Blackjack Spots, Wega Di Premio Mayó, Tarea Di Rica I Gana,
òf Daar ta Biba Sino; casino.uk.com e tin un mihó den skohementu kla i sperando riba bo! Play with £5 completely free!
Mihó Móvil di Sino di reino reuní, Software Kompletamente Prueba i Aprobá
Ku asina hopi sino movies rònt, bo ta mustra e mihó sino móvil den reino reuní? Bon, it's a little easier than one might imagine as casino.uk.com's reputation as a fast-growing best Slots Pay by Phone Bill UK mobile casino is backed up by the sheer number of players and games we have
. So feel sure that when you deposit for the first time using your mobile at casino UK you're making your way into the best mobile casino around
!
Some of the biggest online UK casino software developers provide slots extra cash games for casino.uk.com
. E only na desarrolladores manera Tene, Parket, i GT. Si bo ta un ramo di e sino i entidat guitara personal i e prueba di participacion; e ora ei e ta casino.uk.com's sino daar den bo ta bai biba na ta mas interes na! E sino mi ta biba aki karakterístika 11 úniko wega ku copia di biba ku e Blackjack; Na e rueda, and Baccarat all games to play online being covered
!
Enfrente di tur, casino.uk.com ta sigur un sino den liña ku e jugadores britániko ku ta deseá di hasi opservashon na. E gráfika i e nacional utilidat pa e lugá di para di e tékniko i tin e midí 100% na nobo jugadores. E deber yuda hasi bo promé paso den e mundu nina ta muchu mas fásil. See our promotions page
. Pa bai ku e, e £€£500 bon pa nobo jugadores ta hasi ku e presentashon kasi resistente. T'asina ku si bo kier lesa un lugá, e ta bai bon; ofresé un kantidat grandi, and comes with a huge library of mobile casino games with great jackpots,
e lugá ku bo kier duna kuminsamentu di atenshon e ta casino.uk.com!
Akto Móvil di reino reuní di Sino den Liña
Casino UK .com is licensed and regulated by the UK Gambling Commission and the Gibraltar Gaming Authority
. Ademas, tin otro gratificacion di algun di plantashon di organisa regular, manera 18+, Gambleaware, i Game.
Casino.uk.com board by Merton (Gebaar) Limitá is licensed by The Government of Gibraltar
(Sino GL No.054
) i di Konsentimentu di Apuestas di reino reuní (permiso 000-039107 en R en 319400 en 006). Regla na E Kampionato di Wega Gebaar i e Konsentimentu di Apuestas di reino reuní bou di e Lei di Wega 2005.
Aporte Na E Kliente Semper Di Su Trabou
Casino UK offers classic table games in a live ambience
. E tin otro karakterístika manera aki 24/7 aporte na e kliente ku het ta biba, bai e klup VIP, unda por risibí un invitashon sorpresa den kualke momento si bo tin un lugar ta valido! No tin; we offer online desktop and mobile games for the convenience of your mobile devices
.
APARESÉ KONTAKTO
Yudansa Na Bibu: MIRA
Ku e mihó sino móvil den reino reuní, now you can play your favourite games from any place
, sin ningun tipo di encarga di software. Ofrece e otro sofisticada i seif di bakinan di pago na depósitonan i retiro. Freeman Pago pa e Faktura di Telefon di Sino i mashinnan Tragamonedas, Visa
, Yefrou di skol, Mustra, Skill, Meter, bai muchu mas pa transparensia di plaka.
Casino.UK.com


text:
E artikulo aki a keda públiká anteriormente riba facebook/FengShuiKòrsou dia 5 yanüari 2018
© Skibí pa Reyna Joe
Un di e aspektonan di Feng Shui ku a fasiná mi mes, ora mi a konosé, ta e similaridatnan ku tin ku loke mi mes a lanta kuné na Kòrsou. Hopi manera meskos di wak bida; di protehá bo mes; di kuida bo mes; di tene lugá limpi, di no kana ku paña kibrá pa no kai den miseria, di tin zjanguilie den bo kas; ta identikamente spliká den e filosofia di bida asiatiko Feng Shui. Tin mas hende ku mi a papia kuné ku ta korda kiko (espesialmente nan mama i wela) tabata hasi i bisa ku ta parti di kustumbernan; di konosementu; di sobrevivensia humano; di sabidoria di nos mes.
E diferensia grandi ta ku nos sabidoria i konosementunan no ta dokumentá ofisialmente. I ta parse ku no ta bon si bo sa; skondí skondí ta buska pa sa anto solamente ora ta den un pèrtá. No tin nada malu ku hende ke ta bon pa su mes; pa despues e por ta mihó posibel pa su famia; pa su komunidat; pa su pais.
Pakiko no akseptá ku tin tur informashon pa un estilo di bida notabel; ku ta yuda abo sin kansa pa logra òf mantené: bon nòmber, posishon di outoridat, amor, bon relashon, kreatividat, tin yu, ku ta pone ku bo por biaha, ku tin hende pa yudabu, ku ta lagabu haña i mantené un trabou, ku ta stimulá bo inteligensia, ku ta yudabu kuida bo salú i ku por yudabu yega na plaka?
Mester rekonosé ku tin vários hende ku a hasi e esfuerso pa publiká loke nan a mira, tende, sa di nos i mester apresiá esei i duna nan mérito.
Pero nos no tin un registro pa tur aspekto di bida manera dokumentá pa Masternan asiátiko di siglonan pasá ku a yuda mantené emperadornan chines den nan posishon di poder.
Pa rason históriko nos no tin tampoko ophetonan ku ta identifiká kon a wak bida i kiko tabata importante pa sobrevivensia manera tin disponibel den negoshinan di Feng Shui.
Pues nos mester akseptá ku tin un diferensia si tin informashon skibí òf ku ta via historia oral nos mester haña e informashon. Historia oral lamentablemente por tin muchu variante i pues tambe inkonsientemente mal informashon.
Interesante ta ku serka nos tambe te ainda tin hendenan ku ta práktika e arte di yuda hende, hasiendo diferente akto i ritual pa logra sierto meta.
Ami ta apoyá tur hende interesá den Feng Shui pa disidí i skohe kiko abo ke den bida.
Un bon karera? Usa Feng Shui klásiko su konosementu pa aktivá e energia ku ta habri kaminda i tene kaminda habrí pa bo karera i pa entrada stábil pa bo.
Bo ke un amor? Usa Feng Shui klásiko su konosementu pa aktivá e energia ku ta atraébu na esun ku bo ke i dunabu un bida yen di romanse i amor.
Bo ke sèn fásil? Usa Feng Shui klásiko su konosementu pa aktivá e energia pa sèn bini bo direkshon. I un konseho: aktivá energia pa sèn limpi pasobra energia por keda aktivá pa diferente manera.
Bo ke bo yunan siña bon na skol i ta obediente na bo? Usa Feng Shui klásiko su konosementu pa aktivá inteligensia di bo yunan i pa aktivá tambe nan komportashon ku segun abo ta korekto.
Bo ke biaha? Usa Feng Shui klásiko su konosementu pa aktivá e energia ku ta yudabu subi avion, barku, trein manera nada no ta pasando.
Bo ke kuida bo salú òf mehorá bo salú? Usa Feng Shui klásiko su konosementu pa stimulá energia salú pa abo i pa tur hende den bo kas.
I praktikando Feng Shui bo ta siña kon suavisá situashonnan doloroso, fastioso, no deseá den bo bida.
E ta eksigui poko dedikashon di bo mes pero asina bo mira resultado lo bo ke sigui hasié parti di bo bida.
Si bo ke sa kiko hasi pa logra un di bo metanan i pa abo tin e bida salú, ku abundansia i ku prosperidat, komuniká ku bo konsehero di Feng Shui na fengshuikorsou168@gmail.com
Kos bon so pa bo.
© Feng Shui Kòrsou 2018.


text:
E programa ta menciona cu pa e siguiente gobernacion ta sigui cu renobacion di barionan, pa henter Aruba haya un aspecto nobo, pa renobacion manera di Juwana Morto yega na tur skina. Ta papia di mehoracion di infrastructura den EnseƱanza y awor ta toca turno na contenido di EnseƱansa mes; di trabou pa esnan cu tin un malesa pero ainda por funciona den e proceso laboral; sigui goberna via Dialogo pa determina e prioridadnan pa Aruba. Principal den e proximo gobernacion ta creacion di e tres pilar economico di pais pa crea cuponan di trabou pa esnan cu ta studiando. Tur candidato riba lista di AVP a cera e compromiso pa e programa aki.
Download e programa aki


text:
Kònsùl Komersial i Vise Kònsùl di China di bishita na CTB
WILLEMSTAD- 17 di novèmber 2017 – Resientemente representantenan di Ofisina di Turismo di Kòrsou (CTB) i tambe Ministerio di Desaroyo Ekonómiko a risibí bishita di Kònsùl Komersial di China sra. Ding Cuiyu i Vice Kònsùl di China sra. Wang Qi. Durante di e bishita a papia di forma amplio riba sektor di turismo di Kòrsou, e funshonamentu di esaki, e posibilidatnan ku e sektor ta brinda i e aspekto di merkadeo di Kòrsou den eksterior. A para ketu tambe na e posibilidatnan pa promoshon di Kòrsou na China pa asina den futuro trese mas turista for di China pa Kòrsou. Tambe a diskutí diferente aria riba kua lo por traha huntu na bienestar di desaroyo turístiko.


text:
E situashon na Siria tin bo konfundí? Riba petishon di algun hende mi ke trese algu di klaridat. E guera Sirio ta kompliká pa motibu di e gran kantidat di aktornan embolbí. Tampoko e ta simplemente un kuestion di ‘un grupo bon’ kontra ‘un grupo malu’. Pues semper ta bon tuma di nota di e diferente aspektonan promé ku saka konklushon.
1. Algun detaye di Siria
Siria ta un pais Árabe ku un poblashon di 20 mión. E ta mitar di e grandura di Alemania i tin frontera ku Turkia, Irak, Jordania, Israel i Libanon. Bashar al-Assad, Presidente di Siria, i promé ku n’e su tata, ta na mando for di 1971. Famia al-Assad ta Alawit, un sekta di Islam Shia. E mayoria di Sirio ta Islam Suni. E klase medio di Siria, apesar di tur kos, ta sostené al-Assad pasombra ta difísil pa nan konfia esnan den e koalishon di oposishon
2. Komienso di guera na Siria
E problemanan Sirio no tabata di índole religioso. Hopi tabata fadá ku al-Assad pa motibu di falta di kupo di trabou i pobresa. E chispa a bin na komienso di 2011 na momentu ku al-Assad a baha ku man duru riba un grupo di mucha ku tabata pinta grafitti kontra di su gobièrnu. A detené e muchanan i algun di nan a keda brutalmente torturá i asta a bin muri bou di siskunstansianan straño den prizon. Esaki a kondusí na protesta ku kada biaha a bira pió pasombra al-Assad no a kastigá esnan kulpabel. E protesta na Siria indudablemente a keda influensiá e tempu ei pa e seri di protestanan den mundu Árabe (Tunesia, Libia, Egipto i mas) mihó konosí komo Primavera Árabe.
3. Guera ta intensifiká
E guera ta intensifiká mei-mei di aña 2011 ku lantamentu di Free Syrian Army (FSA) ku e meta pa via di lucha armá kore ku al-Assad. Hopi grupo lokal a disidí pa tambe kue arma i djòin e lucha. Problema tabata ku kada ken tabata tin su mes agènda pa bringa al-Assad i FSA no por a kontrolá e gruponan. Pa kompliká kos, un grupo ekstremista Sirio (konsistiendo di militarnan rabiá ku al-Assad) i tambe estranhero (Oropa, Sentral Asia i Merka) bon armá a djòin FSA. Dor ku ‘FSA original’ no tabatin sufisiente arma i sòldá, a akseptá e gruponan aki. Meimei di tur konfushon, ISIS tambe ta subi tarima ku e propósito pa kita al-Assad, apoderá di mas teritorio Sirio posibel pa su kalifato. Tantu al-Assad komo FSA ta bringa ISIS, mientras ku na mes momentu nan ta bringa otro tambe. Pues no ta trata aki di un sólo guera, pero vários guera ku vários aktor.
4. Koalishon anti-ISIS
En bista di e manera rápido ku ISIS tabata okupá teritorio na Siria, a forma un aliansa entre di e grupo étniko Kurdo i gruponan mas chikí prosedente di Armenia i Chechenia pa bringa ISIS. Despues di bataya sangriente e aliansa aki ku sosten di Merka práktikamente ta logra kore ku ISIS for di Siria. Merka (pa straño ku por zona) tambe (t)a sostené e trupanan di al-Assad den e lucha kontra ISIS.
5. Ningun ta santu
E pensamentu ku a krea ku e gruponan kontra di al-Assad ta bringa pa trese hustisia i libertat na Siria no ta kuadra. Tin prueba ku e koalishon di FSA den nòmber di bringa gobièrnu ta kometé atrosidatnan rònt Siria kontra e poblashon sívil. Di otro banda, meskos ta e kaso pa e trupanan di al-Assad i ISIS. Míles di sívil a muri (segun algun sifra, 100,000) mientras mas ku algun mión di hende a bandoná Siria komo refugiado.
6. Guera sívil ta bira un konflikto mundial
Tin vários aktor ku ta mete o tin un interes den e konflikto na Siria.
Iran: E pais ta sostené al-Assad. Iran ta Islam Shia meskos ku famia al-Assad. Iran tambe mester di Siria pa sigui sostené Hezbollah na Lebanon den su akshonnan kontra di Israel. Iran ta kontra ISIS.
Saudi Arabia: e pais aki ta enemigu mortal di Iran i kasi pa definishon ta kontra tur kos ku Iran ta sostené. Saudi Arabia ta Suni i ke kore ku al-Assad. Tambe e ta kontra di ISIS.
Turkia: Komo un pais Suni, Turkia ta anti al-Assad i semper a lucha kontra di ISIS. E problema grandi di Turkia ta ku Merka (histórikamente su aliado) ta sostené e Kurdonan bringa kontra di ISIS na Siria. Turkia ta enemigu mortal di e Kurdonan ku tin ambishon di un dia forma nan mes pais, Kurdistan. Kurdonan ta biba aktualmente na Siria, Irak i Turkia entre otro. Turkia tin algun dékada ta lucha kontra di e grupo Kurdo, PKK ku ta basá na Turkia i Irak.
Fransha, Reino Uní i algun otro pais oksidental: E paisnan aki no ta sostené al-Assad pero ta sostené algun grupo ku nan ta konsiderá moderá den e kolashon di FSA. E problema pa e paisnan aki, inkluso Merka, ta ku nan no sa ken eksaktamente nan mester sostené den e lucha pa kore ku al-Assad. Ningun hende tin konfiansa ku esun ku remplasá al-Assad lo ta un hende ku stima demokrasia.
Kurdonan: E grupo aki a mustra balentia i a logra aplastá ISIS. Nan ta eksihí ‘return on investment’ i ta fèrwagt sosten di Merka den nan ambishon pa haña nan mes pais. Esaki ta pone tenshon entre Turkia i Merka. Nos por a mira kon resientemente Rusia i Turkia a start un romanse tokante Siria sin presensia di Merka.
Rusia: E pais aki ta sostené al-Assad i no ke un kambio di gobièrnu. Siria ta Rusia su mihó aliado den Medio Oriente i ta mira su presensia na Siria -unda e tin un base militar- komo un kontra-balansa pa e influensia grandi di Merka den e region. Rusia a drenta e konflikto Sirio pa yuda al-Assad bringa kontra di ISIS, pero tur kos ta indiká ku (tambe) e ta yuda al-Assad kontra di e koalishon RFA.
Merka: Merka ta bria pa su falta di strategia na Siria. Obama a deklará ku al-Assad mester bai. Trump ta duna señal ambiguo si e mester bai si òf no. E problema ta keda ken ta bin na lugá di al-Assad. Iran lo haña mas di bisa na Siria ku tin un frontera ku Israel? Hezbollah, ku ta enemigu di Israel, ta haña mas kaminda pa kana na Siria pa planea kontra di e estado Hudiu? Merka lo bandoná e Kurdonan na fabor di Turkia despues di tantu balentia pa kore ku ISIS?
7. Arma kímiko i bombardeo
Avionnan di Merka, Fransha i Reino Uní resientemente a bombardiá algun fasilidat na Siria. E hustifikashon ta uso di arma kímiko dor di al-Assad kontra sívilnan inosente. Al-Assad, Russia i Iran ta bisa ku hinter e asuntu aki ta unu fabriká. E siman aki inspektornan di Nashonnan Uní (UN) ta bai investigá si realmente arma kímiko a keda usá. E mandato di UN sinembargo no ta pa determiná di unda e arma kímiko a originá ni tampoko determiná ken a instruí pa usa arma kímiko. Si keda establesé ku arma kímiko a keda usá, mundu ta keda den espektativa pa e kontesta prinsipal: Di ken a armanan kímiko ta i ken a duna òrdu pa usanan.
Podgorica, Montenegro


text:
KRALENDIJK — Auke van der Berg a presentá su buki ‘Ikki’s Eiland’ djasabra atardi na Addo’s den presensia di basta hende, ku tabatin oportunidat pa kumpra un òf mas ehemplar. Ben Oleana a fungi komo anfitrion i a konta kon el a topa e outor, kende el a deskribí komo un persona ku ta hopi komprometé ku Boneiru i bonerianonan. Auke van der Berg tin algun aña kaba ta bishitá Boneiru. E ta kana rònt i papia ku hende. Su manera di bisti, ku su guièl, ya kaba ta hala atenshon.
Durante su bishitanan el a papia ku hopi hende. Algun di nan el a entrevistá spesialmente pa su blog riba Internèt. Riba mesun blog aki Auke a pone tambe su mes komentarionan skèrpi den kuadro di e struktura estatal den kua Boneiru ta ku Hulanda desde 10 di òktober 2010. E buki ‘Ikki’s Eiland’, ku ta nòmber tambe di e blog, ta konsistí di entrevista sostené ku diferente habitante di e isla aki. ‘Ikki’s Eiland ta referí Erik (Eki) Arias, kende for di kuminsamentu ta kore rònt ku Auke den su taksi durante su bishitanan na Boneiru. Ben Oleana a konta kon el a topa ku Auke van der Berg i a pon’é den kontakto ku un par di hende ku ta bale la pena kombersá kuné. Despues Auke mes a topa ku mas hende.


text:
Bin sostené representante di Kòrsou durante Kongreso pa Hóbennan
...17 pais den Karibe lo partisipá...
WILLEMSTAD- 15 di òktober 2015– Dia 23 di òktober próksimo ta tuma lugá na Kòrsou un kongreso pa hóbennan di 17 pais den Karibe inkluyendo Kòrsou. E kongreso ta forma parti di e State of the Industry Conference (SOTIC) organisá pa Caribbean Tourism Organization (CTO) ku lo tuma lugá di 21 pa 23 di òktober próksimo na WTC. Kòrsou lo keda representá pa e hóben Johannah Rosaria di 17 aña di edat ku ta bishitando Dr. Albert Schweitzer Havo - VWO.
Kòrsou su representante lo kompetí ku hóbennan di entre otro Barbados, Bahamas, Cayman Islands, St. Kitts i Martinique. Johannah lo presentá un video, den kual e ta bende Kòrsou turístikamente i tambe un tópiko relashoná ku turismo. E kongreso ta un di e vehíkulonan ku CTO ta usa pa enkurashá e hóben pa konsiderá un karera den turismo. Johannah ta un hóben ku hopi potensial ku sigur lo sa di representá nos isla di un manera digno. Nos ta invitá hóbennan di Kòrsou pa bin apoyá nos representante durante e kongreso pa hóbennan. E kongreso ta tuma lugá dia 23 di òktober di 3:00 pm – 5:15 pm na WTC. Pa inskribí por tuma kontakto ku Ofisina di Turismo di Kòrsou (CTB) promé ku dia 21 di òktober próksimo. Inskripshon ta grátis djis manda bo nòmber, edat i kua skol bo ta bishitá na e email adrès [email protected] òf yama 434-8200 pa mas informashon. Hóben, nos ta konta ku bo apoyo.


text:
‘Curaçao Boomerang’ a motivá e bishitante hulandes pa kompartí su eksperensia positivo di Kòrsou
WILLEMSTAD – 12 di yüni 2017 – Resientemente Ofisina di Turismo di Kòrsou (CTB) a lansa na Hulanda un kampaña pa enkurashá públiko hulandes pa kompartí nan eksperensia inolvidabel di Kòrsou, ku chèns di gana un biahe pa 2 persona pa nan isla faborito, Kòrsou! E idea tras di e kampaña riba ret sosial tabata pa akumulá mas tantu eksperensia posibel di e bishitante hulandes i asina demostrá e diversidat di Kòrsou. ‘Curaçao Boomerang’ ta forma parti di CTB su kampaña prinsipal #RightNowInCuracao.
Komo parti di e kampaña a repartí na diferente café, bar i restorant na Hulanda karchinan ku riba dje e teksto “Vertel me alles, dushi” (konta mi tur kos, dushi). E kampaña a keda promové riba e página di Facebook di Kòrsou i bou di e 25.000 konsumidónan ku ta suskribí pa risibí e boletin mensual di CTB kual ta kontené novedat turístiko i kampañanan spesial di Kòrsou. A invitá e hulandes pa kompartí su eksperensia den forma di un historia kòrtiku riba CTB su website na curacao.com/boomerang. E mihó 10 historianan a keda anunsiá dia 7 di yüni riba curacao.com/boomerang. E historia ku risibí mas tantu ‘likes’ lo ta e felis ganador. E ganador lo keda anunsiá dia 15 di yüni próksimo.
E bishitante hulandes stima Kòrsou. Hopi ta esnan ku ta bai bèk Hulanda ku eksperensianan masha bunita i ta konta nan sirkulo di amistat kon nos dushi isla a hòrta nan kurason pa semper. Esaki ta e efektoku CTB tabata deseá di kompartí ku e kampaña aki. Kada bishitante ku kompartí nan eksperensia úniko di Kòrsou ta lanta kuriosidat serka un otro ku sigur tambe lo kier bishita Kòrsou pa por sera konosí di aserka ku nos historia, kultura i dushi hendenan.


text:
CITGO Aruba y CITGO Holding di Merca ta cla cu financiamento y ta pendiente transferencia pa nan cuentanan di banco local, pero ta sperando aprobacion di Banco Central di Aruba pa certificacion. Tambe Banco Central mester presenta nan un licencia pa certificacion di “Foreign Exchange”. Un ke otro tin di haber cu leynan di supervision di e sector financiero den cual Banco Central mester scrutina transaccionnan bancario di e magnitud aki. E companianan a haci un apelacion riba Banco Central pa por procesa e tramitenan mas lihe posibel.
“Nos ta pendiente esaki pasobra asina cu e fondonan ta disponibel, lo por cuminsa mira mas accion riba tereno di refineria”, asina Mike de Meza, Minister di Turismo, Transporte, Energia y Medio Ambiente a duna di conoce den un entrevista radial diaranson ultimo.
Ta bon pa splica cu e trabou grandi di rehabilitacion ta den man di e concorsio di contratistanan internacional, pero cu lo uza companianan y trahadonan local den su capacidad maximo pa haci diferente proyecto. Pues e trabounan lo ta parti den varios proyecto, pa cual trahadonan local cu experencia den e refineria lo ta e prome nan pa haya un chens pa traha.
“Nos ta sumamente contento cu e desaroyo aki. Nos ta premira cu mas o menos pa fin di aña lo Bo por mira un mil hende trahando caba den e refineria. Awor aki caba tin 400 trahado caba na pia di trabou den e prome fase di e rehabilitacion”, segun Minister Mike de Meza. E mandatario ta premira cu pa otro aña, e cantidad di trahadonan lo subi te na entre 1500 pa 2000 persona.
“Di acuerdo cu e proyeccionnan, ta premira cu na final di aña 2018 caba e contratistanan lo mester ta cla cu e diferente proyectonan pa asina cuminsa startup e prome mita di e refineria cu ta 125 mil bari pa dia. Y su tras lo start e di dos parti di e proyecto pa na final produci 210 mil bari pa dia. E lo ta mes grandi cu tempo di refineria Valero”, di acuerdo cu Minister de Meza.
E mandatario, kende riba su mes ta un experto riba tereno petrolero a conta cu ta depende con bon e refineria ta progresa y ta responde riba e cambionan y rehabilitacion, cu den futuro lo por sigui expande y alcansa 350 mil bari di producto petrolero pa dia!
“E ta asina cu ora bo tin un refineria di 125 mil bari pa dia, cu ya bo ta papiando di un refineria grandi caba. Tempo di Lago esaki tabata core entre 400 pa 450 mil bari pa dia. Corda cu cierto momento Lago tabata e refineria mas grandi na mundo. Awendia lo oper’e mescos cu tempo di Valero cu e diferencia cu e productonan lo wordo uza pa produci un crudo superior cu lo wordo bendi riba mercado internacional”, asina Minister Mike de Meza a termina splicando.


text:
Ta rondoná un yu di Kadushi (Cereus repandus) ku hopi amor ku pida piedra di kalki pa asina krea un tiki fresku, i tambe un lugá pa wanta awa bou di e solo fuerte i kalor intenso riba Klein Bonaire. A transplantá e mata aki for di un lugá riba e isla prinsipal, kaminda e mata no tabata deseá mas, pa e lokalidat kaminda ku tempu e tin ku krea un populashon nobo di kàktús. E mata chikitu ta pertenesé […] Read more »
Invisibel sinembargo indispensabel – 2
Humanidát Apesar ku un piská a kustumá ku tur e awa rondó di dje, e lo muri mes ora si e awa aki wòrdu venená. Meskos ta pasa tambe ku e ser humano ku diariamente ta biba den un laman di gasnan tòksiko. Lastimamente e gasnan aki ta invisibel, pa kual motibu e tendensia por lanta: ‘si mi no ta mir’é, e no ta importante. Esaki ta un tendensia ekstremadamente robes. Manera e dicho Ingles ta bisa: ‘Ignoring the fact, […] Read more »
Invisibel sinembargo indispensabel
Airu Kiko ta airu? Hopi bia nos ta tende hendenan ta papia i bisa: ‘ta hole dushi!’, ‘akinan ta hole stinki!’, ‘airu seku ta bon pa isolashon’ òf ‘laga nos ban chèk e preshon di e tayer di outo’. Sinembargo esakinan ta trata solamente algun karakterístika di airu. Airu, riba planeta tera, ta konsistí di 78% gas nitrógeno i 21% gas oksígeno. E 1% ku ta sobra ta konsistí di un kombinashon di gasnan noble, vapor i karbondioksido ku konstantemente […] Read more »
Stewardship vs Conservation
Tin bia un hende por usa un palabra durante su diskurso, ku ta inspirabu pa amplia riba un sierto topiko. E biaha aki ta trata di e palabra “Stewardship”. Den un mundu kaminda e gritu pa konservashon ta sobresalí asina tantu ta importante pa para ketu na e implikashon di e terminologia akí. Si nos wak den dikshonario e palabra konservashon ta wordu definí komo, un akto pa preservá algu den su estado original. ‘Stewardship’ ta wòrdu usá pa indika […] Read more »


text:
Teaser titel:
Ban wak bèk riba 10 aña di e korant
Teaser tekst:
Ku e promé 10 añanan nos ta bon na kaminda! Pa e di 121 edishon aki di Empresa Chikí, nos a tuma tempu pa para ketu na e echo kue revista mensual aki a alkansá su di 10 aniversario. Den e kuadro aki, por ehèmpel, nos kolaboradornan Valesca Diaz, Angelica Parris i Farley Lourens a entrevistá algun di e empresarionan ku nan a entrevistá pa e revista aki 10 aña pasá tambe. E entrevistananta parse bastante representativo, pasobra no ta tur por konta historia alentador.


text:
Bandera di Aruba
Aruba ta e prome isla di Antia Hulandes cu a proclama su mes un bandera nacional formando parti ainda di e konstelashon di Antia Hulandes na aña 1976. E bandera ta kolo blauw kla cu dos strepi geel y un strea kora cu rand blanco. Den praktika tin hende ta keda insisti pa sigui causa confushon, tokante e kolo blauw kla di e bandera, siendo cu e color ya ta legalmente bon cla fiha y defini desde 1976, pero toch pa intencionalmente causa desunion y disgusto den pueblo kier pa tin un discushon kontinuo tokante e kolo oficial di e bandera. Despues cu Aruba a sali for di e konstelashon di Antia Hulandes dia 1 di januari 1986 Aruba su bandera, un cuatricolor, a bira tambe e bandera estatal di Pais Aruba. E otro islanan di Antia Hulandes, Corsou, Boneiro, St. Maarten, St. Eustatius y Saba tambe a haya nan propio bandera despues cu Aruba a sali for di e constelacion Antiano. Aruba ta celebra su dia di bandera estatal dia 18 di maart.
BANDERA DI CUATER COLOR: DECRETO DI E BANDERA DI ARUBA, FIHA DIA 16 DI MAART 1976
E Conseho Legislativo di Aruba: considerando, cu segun desicion di e Conseho Ehecutivo di e Territorio Insular di Aruba, fecha dia 21 di Januari 1976, no.588/1976 a ser instala un comision, cual tabata tin como tarea conseha e mencionado Conseho Ehecutivo en cuanto e stipulamento di un bandera Arubano; cu e comision menciona den e parafo anterior, e asina yama Comision di Bandera, a presenta su recomendacion na e Conseho Ehecutivo, riba dia 26 di februari 1976; cu despues di esey e comision, riba encargo di e Conseho Legislativo, ya menciona, a bolbe presenta un recomendacion, mas detaya, riba dia 8 di maart 1976, cual recomendacion a ser discuti den e reunion interno di e Conseho Legislativo, teni riba dia 8 di maart 1976;
A DICIDI:
1. Pa stipula como bandera di Aruba e bandera proponi pa e Comision di Bandera den e recomendacion di e comision ey, fecha dia 8 di maart 1976, di cual e descripcion ta manera ta sigui:
E bandera ta rectangular y tin e colornan Geel, Blauw, Corra y Blanco. E proporcionnan di e hanchura y largura ta 2 : 3. E color di e fondo di e bandera ta “LARKSPUR”, di acuerdo cu e codigo “British Colour Dictionary of Colour Standards, No.196” ,e asina yama “U.N.- Blue”(Blauw di Naciones Unidas). Den e tercera parti mas abao di e bandera tin tres banchi horizontal, di Colornan Geel, Blauw, Geel, respectivamente, y e hanchura di cada banchi ta igual na un-decimo-octavo parti di e hanchura di e bandera. E banchi mas ariba ta cuminza na un distancia di exactamente dos-tercera parti di e hanchura di e bandera, midi di ariba bay abao. E Color Geel di e banchinan ta ser describi den e ya mencionado Diccionario como no.113, e asina yama “Bunting Yellow”, e color di e banchi di mei-mei tambe ta e ya menciona color Larkspur of e asina yama “U.N. - Blue”. Bao di e tres banchinan aki tin un rand hancho, cual ta igual na un sexta parti di e hanchura di e bandera, di color “Larkspur-blue”. E bandera ta mustra den e parti mas ariba na banda robez un strea regular di cuater punta, di cual e medianonan horizontal y vertical ta corre paralelo cu e rand di ariba y di abao di e bandera y e rand na banda drechi y na banda robez di e bandera. Un liña hala for di cualkier hoeki banda paden di e strea pasa door di e centro di e strea pa e hoeki paden en frente ta igual na e largura di un-tercera parti di e mediano horizontal of vertical di e strea. E Corra di e strea ta BCC no.210, “Union Jack Red” (corra di e bandera Ingles) y e tin un rand Blanco (BCC no. 1 ‘White”), cu un hanchura igual na un-ciento y trinta y tres parti di hanchura di e bandera. E distancia di un punta di e strea pa e otro punta di e strea, in- cluyendo e zoom blanco ta un-tercera parti di e hanchura di e bandera. E punta mas halto di e strea ta keda na un distancia igual na un-decimo-octavo parti di e hanchura di e bandera for di rand ariba e bandera; e punto di e strea mas cerca di e rand robez di e bandera ta keda na un distancia di un-decimo-octavo parti di e hanchura di e bandera for di e rand robez paden.
2.Pa stipula cu e decision aki lo ser inclui den e Gazeta di Promulgacion di Aruba;
3.Pa determina cu e reglanan en cuanto e uso di e bandera di Aruba lo ser stipula pa medio di un decision di e Conseho Ehecutivo, cual decision tambe lo ser promulga den e Gazeta di Promulgacion di Aruba.
Fiha di tal manera den e reunion publico di dia 16 di maart 1976.
E presidente F.J.Tromp,
E Secretario A.J.Booi
- Dos dia despues, ariba 18 di maart, e bandera aki a wordu hisa pa di promer vez den un grandioso inauguracion oficial di Himno y Bandera den Wilhelmina Stadion.
Significacion di cada color y posicion:
E color Blauw di e bandera ta denota e lamar inmenso cu ta rondona un isla o sea e strea di 4 punto, cu ta retene e posicion di honor mas cerca di e asta y e parti ariba di e bandera, pa simboliza e posicion di Aruba den e oceano cu ta rondone.
E bandera tambe ta denota cu e isla ta anhela di ta Soberano o sea Independiente di otronan, pero cu no kier aisla su mes di esnan cu ta rondone y ta liga cu nan pa e lamar blauw. Esaki ta ser simboliza claramente pa e dos strepinan horizontal Geel den e bandera cu ta denota e posicion libre y aparte di Aruba hunto den e mesun lamar blauw, sin distancia su mes di otro isla o paisnan.
E strea di cuater punta ta simboliza e cuater direccionnan di compas, for di cual direccion representantenan di 40 y mas pais a bini Aruba y a forma un comunidad y ta biba harmoniosamente cu ta garantiza libertad maximo. Tambe e ta mustra ariba a cuater costanan di e isla unda lamar ta forma un barera natural. E strea su cuater puntonan ta denota e 4 camindanan maritimo y aereo for di unda ta emana nos economia y for di unda ta bini y ta regresa nos turismo y e demas pilarnan di economia manera comercio y industria. E strea color Cora cu color Blanco ta simboliza e cariño inmenso di cada ciudadano pa cu su isla; ta denota ademas e color di nos industria di antaño di palo di brazil y cochinilla y ta rindi homenage na e sanger Indio drama den Rooi Frances pa su libertad. E strepi Blanco ta simboliza e santo sin mancha di e playanan extenso cu ta rondona e isla y a la vez e pureza di curazon di e habitantenan cu ta respeta husticia, orden y libertad.
Geel ta e color di abundancia. Ta e color apropia pa denota nos industria quimica y petrolera, y di e semper bibo aloe; cu nos comercio y turismo ta forma conhuntamente e fuente di ingreso di nos pueblo. E listanan/banchinan Geel den posicion horizontal ta demostra e solidez y largo duracion di tal abundancia. Ademas e color Geel ta denota e fuentenan di ingreso di antaño manera e Industria di Oro, di Guamo y di Aloe. E ta simboliza tambe nos industria di butishi y di artesania Indio di siglonan pasa y e industria di sombre. Ademas di un cantidad grandi di nos palo y matanan ta florece den e color geel . Quibrahacha , brazil , bonchi di strena , curahao , tuturuto aloe y wanglo.


text:
Aruba Astro Research Int. ta e asociacion arubano di astronomia desde cu e la wordo lanta Dia 21 di December 1993 como e instancia maximo ariba e tereno di astronomia aki na Aruba.Aruba Astro Research Int ta alaves miembro afilia di Astronomical Leaque y ta representa Astronomical Leaque aki na Aruba oficialmente.Aruba Astro Research Int. ta reconoci mundialmente y ta traha den estrecho cooperacion cu NASA, IAU, IMO, NIST, Royal Greenwich Observatory y tur otro instancianan y institutonan reconoci rond mundo.Aruba Astro Research Int. tin 23 Anja di existencia y experiencia aki na Aruba ariba e terenonan menciona.Na 1997-1998-1999 awordo reconoci oficialmente pa gobierno di Aruba como e instancia oficial pa cu e tereno di astronomia,cosmologia,ufologia,space weather,ora exacto y conteo di fin di anja y espacio.Aruba Astro Research Int. ta reconoci pa gobierno pa su trabounan ariba e tereno di Eclipse Solar y Lunar y ariba tur tereno di astronomia na Aruba.Relaciona cu eventonan di solo y astronomia general Aruba Astro Research Int. ta e instancia oficial.
Counter di bishitantenan:


text:
ORANJSESTAD - Santa Cruz Aruba: Cuerpo Policial Aruba a haci un control grandi den trafico. E intencion di esaki ta pa incentua mas e visibilidad di Cuerpo Policial ariba caya.
Diferente departamento a uni pa haci esaki manera: Surveillance Dienst Santa Cruz, Motor Unit, Flex Team, K-9 Unit, Departamento di Transporte Publico, CEA y Cuerpo Policial Aruba.
A reparti 189 multa durante e control di trafico. Loke a resalta mas tabata:Rijbewijs, seguro, belasting, nummerplaat, keuringskaart. A haya 1 persona cu a maneha su vehiculo di motor apesar cu su rijbewijs a wordo kita for di dje.
Esakinan tabata e puntonan cu mas a resalta cu no tabata na orden. Cantidad di vehiculo di motor y scooter a wordo kita. A detene 1 ilegal y 5 persona pa maneha auto bou influencia di alcohol. A detene un otro persona pa posicion di marihana den su poder.
Cuerpo Policial Aruba den cooperacion cu diferente departamentonan lo sigui haci e controlnan aki. Sea conciente y responsabel pa bo tin bo documentonan na ordo. Mas visibilidad di polis riba caya pa seguridad di nos comunidad.


text:
Aeropuerto International Reina Beatrix – Diasabra merdia pa mas o menos 12:30, ambulance a wordo pidi cu urgencia na airport, pa un mucha cu a cay dal su cabes.
Segun nos a wordo informa un criatura di 3 aña di nacionalidad Argentino, lo a cay for di stul. Den e caida e mucha a haya un kap di por lo menos un 4cm, cu tawata sangra profusamente.
Na e sitio por a scucha di esnan cu a presencia kiko a pasa, ta cu e mayornan no tawata tene bista ariba e mucha y tawata lage pa su cuenta.
E tata na prome instante te hasta a bisa cu e herida ta minimal y cu nan lo fix e nan mes.
Aki ta caminda autoridad di airport a hala su atencion, mirando con serio e herida ta y cu ta stitch nan lo tin di bay stitch e na hospitaal.
Na salida e criatura di 3 aña tawata yora y nos por a wak via e verband con hopi e herida a sangra.
Mama y yiu a bay direccion hospitaal den ambulance.


text:
Aporte finansiero
Kon mi ta pidi un aporte finansiero?
Despues ku bo kaba di inskribí bo organisashon i djòp bo por pidi aporte finansiero. Den Mi profil bo ta haña bou di bo djòp un link “Aporte finansiero”.
Tene kuenta:
- E link akí ta funshoná sólamente si bo ta buska un mínimo di 10 boluntario. Si bo a yena e datonan akí bo petishon por ser kompletá.
- Te dia 21 di yanüari 2018 por hasi e petishon, pero no warda te último momentu pasó presupuesto ta limitá!
Kondishon pa pidi un aporte finansiero
-
Bo organisashon ta un fundashon òf sosiedat ofisial ku tin su propio kuenta na banko;
-
Bo djòp ta riba e website: www.bondoet.com
-
E djòp ta pas ku e karakter di BON DOET: riba 9 i/òf 10 di mart 2018 bo organisashon ta buska hende nobo ku ta bai hasi algu konkreto pa bo organisashon;
-
Pa kada djòp bo ta buska 10 hende mínimo. Di esakinan no mas ku mitar por ta liá na bo organisashon komo boluntario kaba;
- Ta 1 aporte finansiero por haña pa kada direkshon/lokalidat;
Atenshon: Nos ke duna mas tantu organisashon posibel un aporte finansiero, pero e presupuesto tin límite. Si bo trabou no ta konta ku tur e puntonan aki riba, bo no por haña finansiamentu. Esei no ta kita ku bo organisashon por partisipá den BON DOET! P’esei registrábo djòp lihé. Asina boluntarionan ta haña bo fásil.
Kiko nos ta paga?
- Material brutu manera fèrf i kos ku mester pa fèrf kuné, palu, waya i staka pa tranké, material di limpiesa, palu i mata, hèrmènt chikitu di metal, èts;
- Hür di hèrmènt òf aparato grandi manera trapi, mashin di limpia ku preshon, mashin pa koba buraku, skòp i chapi, èts;
- Ko’i kome i bebe pa tene stoma di hende ku ta traha duru, máksimo USD 150,-.
Sólamente pa instituto/organisashon pa persona ku limitashon físiko òf mental
- Gastu di un eskurshon, manera hür di konvoi i preis di entrada;
- Pago pa artista manera payaso i kantante, òf pa hasidó di kabei òf di kara den kaso di un dia (òf mèrdia) pa malkriá nan poko: Máksimo USD 375.-;
- Den kaso ku bo aktividat ta sea un desayuno, un kuminda mèrdia òf algu por estilo bo por uza e montante kompleto pa kuminda i bibida.
Loke sigur nos no ta kompensá
- Trabou òf organisashon ku no ta kumpli ku e kriterionan general;
- Kompra di hèrmènt of kos di uzo;
- Material pa dòrna e lugá;
- Premio pa bingo òf otro sorto di wega;
- Gastu di imprenta òf material di promoshon;
Pidi plaka: atministrashon
Yena e online formulario i primi save. Bo petishon mester ta entregá mas tarda dia 21 di yanüari di 2018. No lubidá di warda un kopia pa bo mes atministrashon.
Mas tempran bo pedida ta entregá, mihó. Oranje Fonds tin un máksimo di € 1,5 mion pa gasta pa pedida pa finansiamentu relashoná ku NLdoet, ARUBA DOET, BON DOET, CURA DOET, STATIA DOET i SXM DOET.
E prosedimentu finansiero
Si nos aprobá bo petishon pa BON DOET (kompleto òf parsial) bo ta haña notifikashon di esei via di NGO Plataforma Boneiru. Pa mas tardá kuminsamentu di mart bo por pasa buska bo chèk serka NGO Plataforma Boneiru. Asina bo por hasi bo kompras na tempu.


text:
Oranjestad - E maestro ta e weso di lomba di enseñansa. Den conferencia di prensa di Partido MEP diaranson, Lider di MEP, sra Evelyn Wever-Croes, den nomber di Partido y di tur mayornan na Aruba, a felicita y gradici tur maestro pa e trabou enorme cu nan ta eherce den formacion di nos yiunan.
Alabes Lider di MEP a elabora riba e vision cu MEP tin pa mehora enseñansa di nos pais. Sra Croes ta bisa lo siguiente:
"Nos ta den e siman na unda nos ta duna aprecio na nos maestronan. Maestronan ta e weso di lomba den enseñansa. Ultimo añanan, nos enseñansa a wordo neglisha. No a haya inversionnan y innovacionnan necesario. Sinembargo, e maestronan a sigui carga e enseñansa di nos yiunan. Maestronan ta e influencia positivo den bida di nos yiunan. Nan ta yuda nos yiunan desaroya nan mes y traha e fundeshi pa nan futuro.
Pa Partido MEP ta hopi importante cu enseñansa haya e atencion necesario y un biaha mas bira e punto di enfoke den e gobernacion nobo. Vision di MEP ta pa sigura mehoracion den enseñansa. Pa esaki nos lo cuminsa enfoca riba e siguiente puntonan:
Duna sosten na e docente:
Como weso di lomba di enseñansa, e maestro mester di sosten. Debi na e escalacion di problemanan social den nos pais den e ultimo añanan, e rol di maestronan a cambia. Y e maestro mester conta cu e sosten di full un "network" pa asina cu e wordo confronta cu un problema social, e por pasa esaki over na e instancianan concerni manera Voogdijraad y KZP. Tambe e maestro mester di asistencia den klas pa asina duna e muchanan miho calidad di educion.
Duna docentenan participacion:
Maestronan mester haya participacion real den enseñansa. No cu dialogo social aki y aya pa despues no ta concretisa e plannan cu ta wordo treci dilanti. Nos ta cambia "dialogo social" pa "participacion real". Na unda cu e dicisionnan importante den enseñansa ta wordo tuma door di e maestronan. Una bez cu bo tin participacion real di maestronan of "youngprofesionals" den tur ramo, bo no mester warda 8 aña di bo gobernacion pasa pa bin cu algo cu nan a yama 1000 vos pa asina duna oportunidad pa maestronan expresa nan voz. Durante di gobernacion nos ta bay scucha nos maestronan.
Infrastructura di scolnan:
Den nos vision, den nos programa di Partido, ya caba nos a haci tur trabou. Nos tin e proyecto completo di renobacionnan di scol den cual nos tin inventarisacion di tur scol na Aruba. Den e estudio aki cu nos a haci ta para exactamente cua ta e scolnan cu mester haya atencion inmediatamente, cua ta e scolnan cu por warda un tiki pa haya atencion y cua ta e scolnan cu ya a haya atencion y cuanan mester haya hopi atencion. Unabes nos drenta gobierno, nos no tin mester di perde tempo pa bolbe haci estudio y gasta placa riba esaki mas manera e gobierno aki ta haci. Nos lo cuminsa mesora pa duna atencion na nos scolnan pa drecha unda mester wordo drecha.
Drecha calidad of nivel di enseñansa:
Nos no por permiti nunca mas pa e valides di e diploma wordo poni na peliger manera a pasa bou Gabinete Eman y Michelle Hooijboor. Nivel di enseñansa mester eleva pa asina ora e muchanan caba nan scol, nan diploma tin balor.
Digitalisacion:
Digitalisacion ta hunga un rol importante den e nivel di enseñansa. Nos ta den tempo na unda muchanan ta mucho mas miho riba computer y por trece lesnan hopi mas interactivo si digitalisa enseñansa. Y e fondo aki mester sali for di gobierno. Digitalisacion mester ta na tur scol na un manera uniforme.
Enseñansa mester ta accesibel pa tur hende:
Un studiante no por kita for di scol door cu mayornan no por paga e placa di scol. Tin hopi hobennan den nos comunidad cu hopi potencial pa sigui scol y haya e base cu nan tin mester pa haya trabou y yuda nan famia. Sinembargo hopi ta esnan cu no por sigui scol pa motibo cu scol ta demasiado caro. Material di scol ta bira demasiado caro. Actualmente tin un "leerplicht" pero no tin nada pa tene e muchanan na scol. MEP lo haci enseñansa accesibel pa tur hoben pasobra ta nan ta e fundeshi y futuro di nos pais cu lo hiba e pais den e caminda di bienestar y progreso".
Lider di MEP ta termina bisando: Esaki ta den corto e vision di Partido Movimiento Electoral di Pueblo. Nos prioridad ta pa drecha calidad di enseñansa pa maestro y alumnonan.
Nos di Partido MEP ta felicita tur maestro cu ta yuda tur mayor den e educacion di e yiunan. Danki na nomber di tur mayor pa e trabou cu boso ta eherce pa guia nos yiunan y alabes tene nan riba e bon caminda".


text:
Organisashon
E organisashon di Wit Gele Kruis ta consisti di 45 empleado: 34 ta traha den cuido, 6 den administrashon y 5 den maneho. Banda di esaki tin 2 empleado cu ta percura pa informashon relashon√° cu diabetiko y dietista.
Vision di Wit Gele Kruis
E fundashon pa higiena di pueblo di Wit Gele Kruis Aruba ta ofrese cuido di calidad na necesidad di e comunidad Arubano. Tambe Wit Gele Kruis kier duna servicio na cas di calidad y pagabel pa medio di cuido di bario. E cuido di mayor y mucha hunto cu e cuido di parto ta duna cuido di salud preventivo di calidad halto na tanto tur mucha ariba Aruba entre e edad di 0 pa 5 anja, como nan mayornan/ educador.
Kiko nos tin pa ofrese?
Wit Gele Kruis ta brinda su empleadonan un trabou variabel y agradabel. Pa medio di brinida cuido di calidad y duna informashon, Wit Gele Kruis por sostene e pueblo Arubano. Wit Gele Kruis ta tambe un organisashon cu ta bringa pa bai dilanti. Ora cu nos ta crece, nos por brinda e mihor servicio na nos cliente, Wit Gele Kruis ta brinda un cultura di negoshi habri, cu bon kondishonnan di trabou y ta brinda trabou cu sentido cu ta importante pa nos pueblo.
Actividadnan di cuido di bario
E cuido di bario di Wit Gele Kruis t a okupa su mes cu hopi diferente actividad. Por ehempel di cuido di curpa, hora di consulta cu dietista, duna hangua te cu control di presion. E vision si cuido di bario ta: duna servicio di calidad y pagabel na cas pa henter pueblo Arubano.
Actividadnan di cuido di mayor y yiu / cuido di parto
E vision di cuido mayor y yiu y di cuido durante parto ta: duna cuido di salud preventivo di calidad halto na tur mucha ariba Aruba entre e edad di 0 pa 5 anja y nan mayornan/educador. E actividadnan ta hopi diferente y nan ta consisti di entre otro: anochinan informativo pa futuro mayornan, ofisina pa consulta, bishita na cas, vaccuna, cuido di djente y ofisina pa preguntanan tocante kriamento y informashon


text:
Seroe Preto, San Nicolas; Algo prome cu 6’or di Diasabra atardi, ta surgi un problema entre un mama cu tata na un adres na Seroe Preto (San Nicolas) y segun esnan na e cas, e tata lo a carga un arma di candela prome cu ela subi un auto y bay for di e sitio.
E habitantenan di e cas a avisa polis di loke a caba di sosode, mesora polis a cuminsa cu un buskeda pa e KIA Cerrato color shinishi scur. Varios unidad a bay den e area di Sabana Basora unda e persona aki ta biba.
Na momento cu e tata di inicial RL tabata yegando su cas, un patruya di polis a para e auto y a pone e dos ocupantenan baha for di e auto. E polisnan na e sitio a cuminsa buska den e auto pa e supuesto arma di candela.
Despues di un buskeda intenso den e auto sin resultado, e agentenan a laga e dos cabayeronan bay y e patruya a bay na e adres na Seroe Preto pa wak si nan por haya mas detayes.


text:
ORANJESTAD – Diadomingo anochi e judokanan Emmazira Kelly y Madelyn Macnack a regresa Aruba satisfecho despues cu ambos a logra gana medaya...
ORANJESTAD – Diasabra merdia nos a bishita Muscles and Lungs unda tawata tumando lugar e di dos siman di e Crossfit Open...
ORANJESTAD – CrossFit Open 2017 ta un competencia national y international unda e atletanan ta midi nan limite y forza cu otro...
ORANJESTAD – E la bataya den e grandi nan, pa ser exacto den e top 10 nan di mundo cu ta presente...
ORANJESTAD – Ayera a tuma lugar e siguiente weganan di e torneo di Aruba Beach Tennis Open 2016, cu diferente categoria y...
ORANJESTAD – Cu casi 1200 participante, representando 32 pais, ayera a cuminsa riba Eagle Beach Aruba, e prome Aruba Beach Tennis Open....
ORANJESTAD – Beach Tennis Aruba Club ta cla, tur cos ta prepara pa duna inicio na e competencia mas spera pa tur...
SURINAM – Den fin di siman 4 atleta di e team di Train Hard Fight Smart di Brazil Taekwondo Stichting a biaha...


text:
ATIA a tuma nota cu recientemente Aruba ta wordo asota pa un gran cantidad di incidentenan di inseguridad, cu ta crea preocupacion y hasta panico cerca comercio y pueblo en general. Den ultimo parti di luna di April nos a conoce varios incidente sumamente preocupante. Alaves ATIA tambe a tuma nota di e reaccion di Minister Dowers riba esaki.
Locual ta pasando ta hopi alarmante y ATIA ta sigur cu e tin e atencion necesario di nos autoridadnan, pero ta evidente tambe cu violencia mester wordo frena a todo costo. E incidentenan di e ultimo simannan ta mustra cu tin un gran cantidad di persona arma na Aruba, cu no ta basila pa usa esaki den actonan violento of pa atraca persona den nan cas of negoshi.
Comercio y pueblo en general ta hopi preocupa cu e brote di violencia desconoci pa Aruba, cu ta asotando nos isla durante e ultimo dianan aki, y ta preocupa cu esaki lo continua y escala si no tuma accion drastico di inmediato. E efecto cu insiguridad ta trece cune pa cu nos economia no por ser medi, specialmente ariba un isla cu pa mas cu 90% ta depende di turismo. E trankilidad y seguridad di Aruba ta un di e factornan principal cu Aruba como destinacion ta asina popular. E eventonan di ultimo simannan por tin un efecto si e racha di violencia aki continua y hasi su entrada den nos sector turistico. Comercio y pueblo ta exigi mas proteccion contra esnan cu ta kere di por cambia e paz y trankilidad cu nos ta custumbra cune.
ATIA ta pidi pa di inmediato gobierno y e partnernan encarga cu seguridad y ilegalidad informa comercio y pueblo en general kico e plannan ta pa frena e brote di violencia aki, y con nos ta bai stop e fluho di personanan no documenta y ilegal pa sigui drenta Aruba. Seguridad ta un asunto cu ta toca henter comunidad y nos tur mester bin hunto pa asisti nos cuerpo policial y tur otro instancia cu ta percura pa seguridad ariba nos isla. ATIA ta urgi gobierno pa pone fondonan disponibel pa Ministerio di Husticia pa asina por tin mas inversion. ATIA semper ta dispuesto pa scucha y comparti informacion, coopera y bin cu sugerencia pa soluciona asuntonan di vital importancia pa nos pais. ATIA ta sinti cu locual ta pasando ta atacha e fundeshi di nos pais y pa e motibo ey ta expresa su preocupacion publicamente pa asina a corto plaso spera cu gobierno por anuncia accionnan specifico con ta bai reestablece seguridad ariba Aruba.
ATIA ta conta cu un reaccion positivo na unda ta dispuesto pa participa cu ideanan y sugerencianan pa cu e situacion cu na primera bista ta mustra alarmante.


text:
Den luna di februari 2017, e departamento di Risaralda, localisa na e centro oeste di Colombia, lo ta celebrando 50 aña di existensia y pa celebra esaki lo ta organisando e prome ‘Risaralda Bird Festival’ door di e gobierno di Risaralda y otro partner nan.
E directiva di e departamento di Risaralda a scohe Aruba como pais di honor invita pa celebra e ocasion aki. Sr. Greg Peterson di Aruba Bird Life Conservation lo ta invitado di honor como expositor central y lo duna un symposium durante e festival.
Un di e obhetivonan di e festival aki ta pa envolve e hubentud den e projecto di conservacion di naturalesa. Di parti di e departamento di Risaralda, ATIA a wordo aserca pa conhuntamente cu Minister di Enseñanza, Sra. Michelle Hooyboer, laga 12-15 hoben for di Aruba entre 11 y 13 aña participa na e festival aki. E focus di e festival ta riba hubentud y lo tin un programa special diseña pa Aruba. ATIA ta gradici Minister di Enseñanza, Sra. Michelle Hooyboer pa sostene e iniciativa aki.
ATIA como organisacion di dunado di trabou ta haya importante pa tin un plataforma pa proteha nos naturalesa, mirando cu nos economia y conservacion di naturalesa ta mara na otro pa sostenibilidad y bienestar di nos comunidad. Cooperacion entre e sector publico y sector priva ta importante pa concientisa nos hobennan encuanto conservacion di nos naturalesa.
Tambe e departamento di Risaralda a invita ATA pa pone na disposicion di nos oficialnan di turismo locual ta necesario pa promove Aruba na e destino unico aki cu tin un naturaleza protehi di valor immenso den mundo.
E festival lo tuma luga dia 1 te cu 5 di februari 2017. ATIA di su banda lo zorg pa sponsor pa asina hasi posibel pa nos hobennan participa na e festival aki. Pa inscripcion por tuma contacto cu ATIA na 582-7593 of por manda un email na info@atiaruba.org. Si tin otro persona adulto interesa pa participa na e festival por tuma contacto cu Sra. Lina Maria Rios di Colombian Adventure na 660-1045 encuanto paketenan obtenibel.


text:
1791 Haiti a baster, 14 di ougustus e Bwa Kayiman seremonia di Vodou kaminda Haitianonan a hura i inisia di lucha i vense riba e sistema di sklabitut. Bombanan sutado i vitonan a konspira kontra nan shon, invoka un matansa pa demostra nan lealtat na nan rumannan sklabisa pa logra gradonan di libertat na e isla antes yama Saint Dominque. Notisia a plama ront Karibe i ku na mesun momentu mas i mas sanger a keda sakrifika pa anunsia e fin di genesidio pretu. Esaki tabata e som total di tur e rebelionnan organisa ku a kuminsa prome i despues di 1791. Cuba, Dominica, Puerto Rico, Martinique, Guadeloupe, Jamaica, Brazil, Colombia, Venezuela, Guyana, Barbados, Antigua, Nevis, Virgin islands, St. Vincent & Grenadines, Grenada, Trinidad & Tobago, Anguila, St. Lucia, Aruba, Boneiru, St. Maarten, Statia i Saba.
Apenas un luna despues na Jamaica nan tabata kanta kantikanan dje revolushon Haitiano. 12.864 hende pretu sklabisa, 3,564 hende blanku, 3.714 hende pretu liber segun senso di 1789 na Korsou ta mustra ku ni maske e populashon di desendensia Afrikano tabata e mayoria nan no tabata sa di domina e minoria blanku den karni i spiritu. Varios rebolishi for di Afrika prome ku nan a keda buta den e barku i durante e biahe Transatlantiko pa Karibe i despues a keda registra den e historianan oral di rebeldia ku a sirkula tur e islanan rekargando e energia di e almanan pretu pa libera nan mes na kada oportunidat ku nan por a krea ku sodo, sanger i strategianan spiritual.
Ampliamente e historia den Napa 1983 di Amigoe ta keda splika di sorpresa e tempu ei na Papiamentu. 17 di ougustus un fecha karga pa sintimentunan di odio propio den un mosaiko di mentalidat kolonial.
Awe Ulanda mester a bin dilanti e komite kontra diskriminashon rasial na Vienna, Suisa kaminda e organo di Nashonnan Uni a duna di konose den palabranan fini i brutu kla ku e gobiernu Ulandes ta eherse manegonan i aktonan rasista kontra su suidadanonan den reino di desendensia Afrikano. Manan e representante di gobiernu na Den Haag por kontesta e komentario i preguntanan ku e reportero speshal a hasi. Remarkabel tabata ku islanan BES no tin representante pasobra awoki nan ta parti di Ulanda i ni maske tur e werewere kolonial ku Ulanda ta kousando na Aruba i St.Maarten nan representantenan a papia mane no tin opreshon rasial for di man di gobiernu di Den Haag i internamente riba e islanan mes.
E cheri riba e bolo pruimu tabata ku Korsou no a wori mes pa manda un representante di gobiernu i sosiedat sivil pa keha, komenta i testigua dilante e komite kon ta para ku e eksperiensia rasial den e konteksto neokolonial, kapitalista.
Rif lo respu sanger ketu bai te ora seriedat tei bira e norma pa drei e pais aki segun e huramentu bou di sterki i polbu 220 ana pasa.


text:
Ayera a wordo reporta door di 297 Sports lo sigiente:
Landado elite Mikel Schreuders ta logra e premio como Most Valuable Male Swimmer pa su team Mizzou.
Un premio historico pa e landado Arubano residencia na Merca, Mikel Schreuders ora cu e la wordo reconoci pa su scol University of Missiouri como e miho landado pa su team Mizzou.
Den un combersacion cu nos di 297sports a sostene cu Mikel e la conta nos cu e la conoce un tremendo temporada di landamento cu su team Mizzou. Na november 2017, Mikel a logra clasifica pa e National Swimming Championship cu tabata na Maart ultimo na Minnesota. Tambe na Februari, Mikel a landa den tremendo forma den e SEC Championship unda e ta logra medaya di Plata den e 800m free relay. Tambe un medaya di Brons den e 200m free y un di 7 lugar den e 100m free. Esaki tabata Mikel su di tres anja compitiendo.
Hopi pabien Mikel.


text:
Bo mester mas cobertura di Wi-Fi na cas?
Of bo mester di ayudo pa set up bo Smart TV of Gaming Console? Laga nos yuda bo.
Servicio di Optimalisacion di Wi-Fi & Home Network
Nos ta evalua e situacion actual na bo cas, dunando conseho y ekipo pa por duna bo e miho setup pa bo red na cas. Bo kier ricibi acceso di Wi-Fi unda cu ta den bo cas? Cu e MoCa Wi-Fi extender bo por boost bo cobertura di Wi-Fi.
Beneficio:
- Ricibi conseho riba e miho solucion pa bo cas
- Instalacion y configuracion haci pa tecnico certifica di SETAR
- Opcion pa expande bo cobertura di Wi-Fi na cas cu nos MoCA extender
Optimalisacion di red
MoCa extender (Opcional)
Wak e video pa mas informacion di e Moca Wi-Fi Extender:
Gaming Console of Smart TV
Tin diferente posibilidad pa conecta bo Gaming Console of Smart TV cu bo red di cas, e servicio aki ta ofrece e miho instalacion pa e experiencia mas confiabel.
Beneficio:
Instalacion y conexion profesional haci pa tecnico certifica di SETAR
Haya e instalacion corecto pa un experiencia optimal
Preveni cu factornan externo ta afecta operacion di bo Internet
Gaming Console of Smart TV
Informacion Adicional:
E servicio aki ta inclui instalacion y conexion di un aparato. Sea 1 Smart TV of 1 Apple TV of 1 Gaming Console.
Preguntanan frecuentemente haci relaciona cu Internet
Pa un conexion di Internet via Cable bo mester tin un abonnement activo pa Cable TV.
SETAR ta ofrece bo Servicio di optimalisacion di bo Wi-Fi y Home Network. Cu e servicio aki un tecnico lo bin y evalua e situacion actual na bo cas. E ora lo haci recomendacion con por set up bo red na cas mihor. Nos por talvez conseha bo pa cumpra un "Extender" cu lo mehora e forsa di e señal.
E servicio ta costa Afl. 75,-.
E Extender ta costa Afl. 10,- pa luna.
Contact
Mester ayudo?
- Yama Internet Helpdesk: 5834000